ESSUULA Essuula 21 Essuula 23 Essuula 24 Essuula 25 Essuula 26 Essuula 27 Essuula 28 Essuula 29 Essuula 30\n1 Ekigambo ekyajja eri Yeremiya okuva eri Mukama kabaka Zeddekiya bwe yamutumira Pasukuli mutabani wa Malukiya ne Zeffaniya mutabani wa Maaseya kabona ng'ayogera nti\n2 Nkwegayiridde, tubuulize eri Mukama; kubanga Nebukadduneeza kabaka w'e Babulooni atutabaala: mpozzi Mukama anaatukola ng'ebikolwa bye byonna eby'ekitalo bwe biri, atuveeko.\n3 Awo Yeremiya n'abagamba nti Bwe muti bwe muba mugamba Zeddekiya nti\n4 Bw'ati bw'ayogera Mukama, Katonda wa Isiraeri nti Laba, ndizza ennyuma ebyokulwanyisa ebiri mu mikono gyammwe bye mulwanyisa ne kabaka w'e Babulooni n'Abakaludaaya ababazingiza, abali ebweru wa bbugwe, era ndibakuŋŋaanyiza wakati mu kibuga kino.\n5 Nange mwene ndirwana nammwe n'engalo ezigoloddwa n'omukono ogw'amaanyi, nga ndiko obusungu n'ekiruyi n'obukambwe obungi.\n6 Era nditta abali mu kibuga kino, abantu era n'ensolo: balifa kawumpuli mungi.\n7 Awo oluvannyuma, bw'ayogera Mukama, ndigabula Zeddekiya kabaka wa Yuda n'abaddu be n'abantu, abo kawumpuli n'ekitala n'enjala be byafissaawo mu kibuga muno, mu mukono gwa Nebukadduneeza kabaka w’e Babulooni ne mu mukono gw'abalabe baabwe ne mu mukono gw'abo abanoonya obulamu bwabwe: era alibatta n'obwogi bw'ekitala; talibasonyiwa so talibakwatirwa kisa so talisaasira.\n8 Era ogambanga abantu bano ati Bw'ati bw'ayogera Mukama nti Laba, nteeka miz maaso gammwe ekkubo ery'obulamu n'ekkubo ery'okufa.\n9 Abeera mu kibuga muno alifa n'ekitala n'enjala ne kawumpuli: naye oyo avaamu n'asenga Abakaludaaya abaabazingiza ye aliba omulamu, n'obulamu bwe buliba munyago gy'ali.\n10 Kubanga ntadde amaaso gange ku kibuga kino okukireetako obubi so si bulungi, bw'ayogera Mukama: kirigabulwa mu mukono gwa kabaka w’e Babulooni, naye alikyokya omuliro.\n11 N'eby'ennyumba ya kabaka wa Yuda, muwulire ekigambo kya Mukama:\n12 Mmwe ennyumba ya Dawudi, bw'ati bw'ayogera Mukama nti Mutuukirizenga emisango enkya, era muggyenga omunyago mu mukono gw'omujoozi, ekiruyi kyange kireme okutambula ng'omuliro ne kyokya ne wataba ayinza okukizikiza, olw'obubi obw'ebikolwa byammwe.\n13 Laba, ndi mulabe wo, ai ggwe abeera mu kiwonvu n'awali olwazi olw'omu lusenyi, bw'ayogera Mukama; mmwe aboogera nti Ani aliserengeta okututabaala? oba ani aliyingira mu nnyumba zaffe?\n14 era ndibabonereza ng'ebibala bwe biri eby'ebikolwa byammwe, bw'ayogera Mukama: era ndikumira omuliro mu kibira kyakyo, era gulyokya byonna ebikyetoolodde.\n1 Bw'atyo bw'ayogera Mukama nti Serengeta eri ennyumba ya kabaka wa Yuda,\n2 oyogerere eyo ekigambo kino ogambe nti Wulira ekigambo kya Mukama, ai kabaka wa Yuda atuula ku ntebe ya Dawudi, ggwe n'abaddu bo n'abantu bo abayingirira mu miryango gino.\n3 Bw'ati bw'ayogera Mukama nti Mutuukirizenga emisango n'eby'ensonga, muggyenga omunyago mu mukono gw'omujoozi: so temulyazaamaanyanga, temugiriranga kyejo mugenyi newakubadde atalina kitaawe newakubadde nnamwandu, so temuyiwanga musaayi ogutaliiko musango mu kifo kino.\n4 Kubanga bwe mulikolera ddala ekigambo ekyo, kale muliyingirirwa mu miryango egy'ennyumba eno bassekabaka abalituula ku ntebe ya Dawudi, nga batambulira mu magaali era nga beebagala embalaasi, ye n'abaddu be n'abantu be.\n5 Naye bwe mutalikkiriza kuwulira bigambo bino, neerayira nzekka, bw'ayogera Mukama, ng'ennyumba eno erifuuka matongo.\n6 Kubanga bw'ati bw'ayogera Mukama eby'ennyumba ya kabaka wa Yuda: nti Ggwe Gireyaadi gye ndi era mutwe gwa Lebanooni: era naye sirirema kukufuula ddungu n'ebibuga omutali bantu.\n7 Era ndikutegekera abazikiriza, buli muntu ng'alina ebintu bye ebizikiriza: era balitema emivule gyo egisinga obulungi, ne bagisuula mu muliro.\n8 Kale amawanga mangi galiyita awali ekibuga kino, era baligambagana buli muntu munne nti Mukama kiki ekyamukoza bw'atyo ekibuga kino ekikulu?\n9 Awo ne baddamu nti Kubanga baaleka endagaano ya Mukama Katonda waabwe, ne basinza bakatonda abalala ne babaweereza.\n10 Temukaabira maziga oyo eyafa, so temumukungubagira: naye mumukaabire nnyo nnyini amaziga oyo agenda; kubanga takyadda nate so taliraba nsi y'ewaabwe.\n11 Kubanga bw'ati bw'ayogera Mukama ebya Sallumu mutabani wa Yosiya kabaka wa Yuda eyasikira Yosiya kitaawe okufuga, eyagenda okuva mu kifo kino, nti Takyakomangawo nate;\n12 naye mu kifo gye baamutwala nga musibe, omwo mwalifiira, so takyalaba nsi eno nate.\n13 Zimusanze oyo azimba ennyumba ye olw'obutali butuukirivu, n'ebisenge bye olw'okulya ensonga; alya emirimu gya munne awatali mpeera, so tamuwa bintu bye;\n14 ayogera nti Neezimbira ennyumba engazi n'ebisenge ebinene, ne yeesaliramu ebituli; era ebikkibwako emivule, era esiigibwako ggerenge.\n15 Olifuga kubanga oyagala okukiza banno emivule? kitaawo teyalyanga n'anywanga, n'akolanga eby'ensonga n'eby'obutuukirivu? kale n'aba bulungi.\n16 Yasalanga omusango gw'omwavu n'eyeetaaga; kale n'aba bulungi. Si kwe kwali okummanya? bw'ayogera Mukama.\n17 Naye amaaso go n'omutima gwo bigoberera kwegomba kwo kwokka, n'okuyiwa omusaayi ogutaliiko musango, n'okujooga, n'ekyejo okukigiranga.\n18 Mukama kyava ayogera bw'ati ebya Yekoya kimu mutabani wa Yosiya kabaka wa Yuda nti Tebalimukungubagira nga boogera nti Woowe, mugand wange! oba nti Woowe, mwannyi naze! tebalimukungubagira ng boogera nti Woowe, mukama wange oba nti Woowe, ekitiibwa kye!\n19 Aliziikibwa ng'endogoyi bw'eziikibwa, ewalulwa esuulibwa ebweru w'emiryango gya Yerusaalemi.\n20 Linnya ku Lebanooni okaabe oyimuse eddoboozi lyo mu Basani okaabe ng'oyima ku Abalimu; kubanga baganzi bo bonna bazikiridde.\n21 Nayogera naawe bwe wali ng'olaba omukisa; naye n'oyogera nt Siiwulire. Eyo ye yabanga empisa yo okuva mu buto bwo, obutagonderanga ddoboozi lyange.\n22 Embuyaga ze ziririisa abasumba bo bonna; ne baganzi bo balitwalibwa okusibibwa: kale tolirema kukwatibwa nsonyi n'oswala olw'obubi bwe bwonna.\n23 Ai ggwe abeera ku Lebanooni, akola ekisu kyo ku mivule, ng'oliba wa kusaasirwa nnyo, obulumi bwe bulikukwata, obubalagaze ng'obw'omukazi alumwa oku zaala!\n24 Nga bwe ndi omulamu, bw'ayogera Mukama, Koniya mutabani wa Yekoyakimu kabaka wa Yuda newakubadde nga ye mpeta ey'akabonero ku mukono gwo ogwa ddyo, era nandikukwakuddeyo;\n25 era ndikugabula mu mukono gw'abo abanoonya obulamu bwo ne mu mukono gw'abo b'otya, mu mukono gwa Nebukadduleeza ka baka w’e Babulooni, ne mu mukon gw'Abakaludaaya.\n26 Era ndiku gobera, ggwe ne nnyoko akuzaala, mu nsi endala gye mutaazaalirwa; era mulifiira eyo.\n27 Naye mu nsi emmeeme yaabwe gye yeegomba okudda, eyo gye batalidda.\n28 Omusajja ono Koniya lugyo lwatifu olunyoomebwa? ono kibya omutali kusanyusa? bagoberwa ki ye n'ezzadde lye, ne bagoberwa m nsi gye batamanyi?\n29 Ai ensi, ensi, ensi, wulira ekigambo kya Mukama.\n30 Bw'ati\tbw'ayogera Mukama nti Muwandiike omusajja ono obutaba na baana, omusajja ataliraba mukisa mu biro bye: knbanga tewaliba muntu wa ku zzadde lye aliraba omukisa ng'atudde ku ntebe ya Dawudi, oba nga yeeongera nate okufuga mu Yuda.\n1 Zisanze abasumba abazikiriza abasaasaanya endiga ez'omu ddundiro lyange! bw'ayogera Mukama.\n2 Mukama Katonda wa Isiraeri kyava ayogera bw'ati eri abaumba abaliisa abantu bange nti Musaasaanyizza ekisibo kyange ne mubagoba, so temwabalambula; laba, ndireeta ku mmwe obubi obw'eiikolwa byammwe, bw'ayogera Mukama.\n3 Era ndikuŋŋaanya abaisseewo ku kisibo kyange okubaggya mu nsi zonna gye nnabagobera, ne nbakomyawo mu bisibo byabwe; era balyala balyeyongera.\n4 Era ndissaawo abasumba ku bo abalibaliisa: kale nga tebakyatya nate so ebalikeŋŋentererwa, so tewaliba balibula, bw'ayogera Mukama.\n5 Laba, ennaku zijja, bw'ayogera Mukama, lwe ndirosa eri Dawudi Ettabi ettuukirivu, era alifuga nga ye kabaka, era alikola eby'amagezi, era alituukiriza emisango n'eby'esonga mu nsi.\n6 Mu mirembe gye Yuda alirokoka ne Isiraeri alibeera mirembe: era lino lye linnya ye ly'alituumibwa nti Mukama me butuukirivu bwaffe.\n7 Laba, nnaku kyeziva zijja, bw'ayogera Mukama, lwe batakyayogera nate nti Nga Mukama bw'ali omulamu eyaggya abaana ba Isiraeri mu nsi y'e Misiri;\n8 naye nti Nga Mukama bw'ali omulamu eyaggya ezzadde ery'ennyumba ya Isiraeri mu nsi ey'obukiika obwa kkono ne mu nsi zonna gye nnabagobera n'abalinnyisa n'abatwala; era balibeera mu nsi yaabwe bo.\n9 Ebya\tbannabbi.\tOmutima gwange munda yange gumenyese, amagumba gange gonna gakankana; nninga omutamiivu, era ng'omuntu awanguddwa omwenge; ku lwa Mukama n'olw'ebigambo bye ebitukuvu.\n10 Kubanga ensi ejjudde abenzi; kubanga ensi ekungubaga olw'okulayira; amalundiro ag'omu ddungu. gakaze; n'amagenda gaame mabi, n'amaanyi gaabwe si malungi.\n11 Kubanga nnabbi era ne kabona boonoonefu; weewaawo, nu nnyumba yange mwe nnalabira obubi bwabwe, bw'ayogera Mukama.\n12 Amakubo gaabwe kyegaliva gabeera gye bali ng'obuseerezi mu kizikiza: balisindikibwa ne bagwa omwo: kubanga ndibaleetako obubi, gwe mwaka mwe balibonerezebwa, bw'ayogera Mukama.\n13 Era ndabye obusirusiru ku bannabbi ab'e Samaliya; balagula ku lwa Baali ne bakyamya abanni bange Isiraeri.\n14 Era ndabye ekigambo eky'ekiwe ne ku bannabbi ab'e Yerusaalemi; benda era batambulira mu by'obulimba, ne banyweza emikono gy'abo abakola obubi, ne wataba akyuka okuleka obubi bwe: bonna bafuuse gye ndi nga Sodomu, n'abali omwo nga Ggomola.\n15 Mukama w'eggye kyava ayogera bw'ati ebya bannabbi nti Laba, ndibaliisa obusinso, era ndibanywesa amazzi ag'omususa: kubanga mu bannabbi ab'e Yerusaalemi obwonoonefu mwe buvudde okubuna ensi yonna.\n16 Bw'ati bw'ayogera Mukama w'eggye nti Temuwuliranga bigambo bya bannabbi ababalagula; babayigiriza ebitaliiko kye bigasa: boogera okwolesebwa okuvudde mu mutima gwabwe bo, so okutavudde mu kamwa ka Mukama.\n17 Bagamba olutata abo abannyooma nti Mukama ayogedde nti Muliba n'emirembe; na buli muntu atambulira mu bukakanyavu bw'omutima gwe ye bamugamba nti Tewaliba bubi obulibajjira.\n18 Kubanga ani eyali ayimiridde Mukama w'ateeseza ebigambo, ategeere awulire ekigambo kye? ani eyali yeetegerezza ekigambo kyange n'akiwulira?\n19 Laba, kibuyaga wa Mukama, kye kiruyi kye, afulumye, weewaawo, kibuyaga w'akazimu: aligwa ku mutwe gw'ababi.\n20 Obusungu bwa Mukama tebulidda okutuusa lw'alimala okutuukiriza, okutuusa lw'alikomekkereza omutima gwe bye gumaliridde: mu nnaku ez'oluvannyuma mulikitegeerera ddala.\n21 Saatuma bannabbi abo, naye ne baddukana mbiro: saayogera nabo, naye ne balagula.\n22 Naye singa bayimirira mu kuteesa kwange, kale bandiwulizza abantu bange ebigambo byange, era bandibakyusizza okuleka ekkubo lyabwe ebbi n'obubi obw'ebikolwa byabwe.\n23 Nze ndi Katonda ali okumpi, bw'ayogera Mukama, so siri Katonda ali ewala?\n24 Waliwo ayinza okwekweka mu bifo eby'ekyama ne simulaba? bw'ayogera Mukama. Sijjula ggulu n'ensi? bw'ayogera\tMukama.\n25 Mpulidde bannabbi bye boogedde abayima mu linnya lyange okulagula eby'obulimba, nga boogera nti Ndoose, ndoose.\n26 Ebyo birituusa wa okuba mu mutima gwa bannabbi abalagula eby'obulimba; bannabbi ab'obukyamu obw'omu mutima gwabwe bo?\n27 Abalowooza okwerabiza abantu bange erinnya lyange olw'ebirooto byabwe bye babuulirana buli muntu munne, nga bajjajjaabwe bwe beerabira erinnya lyange olwa Baali.\n28 Nnabbi aloota ekirooto abuulirenga ekirooto, n'oyo alina ekigambo kyange ayogerenga ekigambo kyange n'obwesigwa.\tEbisusunku kiki okwenkana n'eŋŋaano? bw'ayogera Mukama.\n29 Ekigambo kyange tekifaanana muliro? bw'ayogera Mukama; era tekifaanana nnyondo eyasaayasa olwazi?\n30 Kale, laba, ndi mulabe wa bannabbi, bw'ayogera Mukama, ababba ebigambo byange buli muntu ku munne.\n31 Laba, ndi mulabe wa bannabbi, bw'ayogera Mukama, abaddira ennimi zaabwe ne boogera nti Ayogera.\n32 Laba, ndi mulabe w'abo abalagula ebirooto eby'obulimba bwabwe n'olw'okwenyumiriza kwabwe okutaliimu: naye saabatuma so saabalagira; so tebaligasa bantu bano n'akatono, bw'ayogera Mukama.\n33 Awo abantu bano oba nnabbi bwe balikubuuza nga boogera nti Omugugu gwa Mukama kye ki? kale n'obagamba nti Mugugu ki! Ndibagoba, bw'ayogera Mukama.\n34 Ne tmabbi ne kabona n'abantu abalyogera nti Omugugu gwa Mukama, ndibonereza omuntu oyo n'ennyumba ye.\n35 Bwe muti bwe muligamba buli muntu munne na buli muntu muganda we nti Mukama azzeemu ki? era nti Mukama ayogedde ki?\n36 N'omugugu gwa Mukama temukyagwatula nate: kubanga buli muntu ekigambo kye ye kye kiriba omugugu gwe; kubanga mwanyoola ebigambo bya Katonda omulamu, ebya Mukama w'eggye Katonda waffe.\n37 ebya Mukama w'eggye Katonda waffe.\t37 Bw'oti bw'oba ogamba nnabbi nti Mukama akuzzeemu ki? era nti Mukama ayogedde ki?\n38 Naye bwe mulyogera nti Omugugu gwa Mukama; Mukama kyava ayogera bw'ati nti Kubanga mwogera ekigambo ekyo, nti Omugugu gwa Mukama, nange mbatumidde nga njogera nti Temwogeranga nti Omugugu gwa Mukama;\n39 kale, laba, ndibeerabirira ddala, era ndibasuula n'ekibuga kye nnabawa mmwe ne bajjajjammwe okuviira ddala we ndi:\n40 era ndibaleetako ekivume ekitaliggwaawo n'ensonyi ezitalivaawo ezitalyerabirwa.\n1 Mukama yanjolesa, era, laba, ebibbo bibiri eby'ettiini ebiteekeddwa mu maaso ga yeekaalu ya Mukama; Nebukadduneeza kabaka w’e Babulooni ng'amaze okutwala nga musibe Yekoniya mutabani wa Yekoyakimu kabaka wa Yuda n'abakungu ba Yuda wamu ne bafundi n'abaweesi okubaggya mu Yerusaalemi, era ng'abatutte e Babulooni.\n2 Ekibbo ekimu kyalimu ettiini nnungi nnyo, ng'ettiini ezisooka okwengera: n'ekibbo eky'okubiri kyalimu ettiini mbi nnyo ezitaliika, kubanga zaayinga obubi.\n3 Awo Mukama n'aŋŋamba nti Olaba ki, Yeremiya? Ne njogera nti Ttiini; ettiini ennungi nnungi nnyo; n'embi mbi nnyo ezitaliika, kubanga ziyinga obubi.\n4 Awo ekigambo kya Mukama ne kinjijira nga kyogera nti\n5 Bw'ati bw'ayogera Mukama Katonda wa Isiraeri nti Ng'ettiini zino ennungi, bwe ntyo bwe ndirowooza abasibe ba Yuda, be nnasindiikiriza okuva mu kifo kino okugenda mu nsi ey'Abakaludaaya, olw'obulungi.\n6 Kubanga nditeeka amaaso gange ku bo olw'obulungi, era ndibakomyawo nate mu nsi eno: era ndibazimba so siribaabya; era ndibasimba so siribasimbula.\n7 Era\tndibawa omutima okummanya nga ndi Mukama: era banaabanga bantu bange, nange naabanga Katonda waabwe: kubanga balikomawo gye ndi n'omutima gwabwe gwonna.\n8 Era ng'ettiini embi ezitaliika, kubanga ziyinga obubi; mazima bw'ati bw'ayogera Mukama nti Bwe ntyo bwe ndigabula Zeddekiya kabaka wa Yuda n'abakungu be n'abafikkawo ku Yerusaalemi abaasigala mu nsi eno n'abo abali mu nsi y'e Misiri:\n9 ndibagabula okuyuguumizibwa eruuyi n'eruuyi mu nsi zonna eza bakabaka bwe zenkana olw'obubi; okuba ekivume n'olugero n'ekikiino n'ekikolimo mu bifo byonna gye ndibagobera.\n10 Era ndiweereza ekitala n'enjala ne kawumpuli mu bo okutuusa lwe balimalibwawo okuva ku nsi gye nnawa bo ne bajjajjaabwe.\n1 Ekigambo ekyajjira Yeremiya eky'abantu bonna aba Yuda mu mwaka ogw'okuna ogwa Yekoyakimu mutabani wa Yosiya kabaka wa Yuda; ogwo gwe gwali omwaka ogw'olubereberye ogwa Nebukadduleeza kabaka We Babulooni;\n2 Yeremiya nnabbi kye yabuulira abantu bonna aba Yuda ne bonna abaali mu Yerusaalemi, ng'ayogera nti\n3 Okuva ku mwaka ogw'ekkumi n'esatu ogwa Yosiya mutabani wa Amoni kabaka wa Yuda ne leero, emyaka egyo amakumi abiri mu esatu, ekigambo kya Mukama kyanjijiranga ne njogera nammwe, nga ngolokoka mu makya ne njogera; naye mmwe temuwulirizanga.\n4 Era Mukama yabatumiranga abaddu be bonna bannabbi, ng'agolokoka mu makya ng'abatuma; naye mmwe temuwulirizanga so temuteganga kutu kwammwe okuwulira;\n5 ng'ayogera nti Mukomewo nno buli muntu ng'aleka ekkabo lye ebbi n'obubi obw'ebikolwa byammwe, mubeere mu nsi Mukama gye yabawa mmwe ne bajjajjammwe, okuva edda n'okutuusa emirembe gyonna:\n6 so temugobereranga bakatonda abalala okubaweerezanga n'okubasinzanga, so temunsunguwazanga n'omulimu ogw'emikono gyammwe; nange siribakola bubi.\n7 Era naye temumpuliranga, bw'ayogera Mukama; munsunguwaze n'omulimu ogw'emikono gyammwe olw'okwerumya mwekka.\n8 Mukama w'eggye kyava ayogera bw'ati nti Kubanga temuwulidde bigambo byange,\n9 laba, ndituma ne nzirira ebika byonna eby'obukiika obwa kkono, bw'ayogera Mukama, era nditumira Nebukadduleeza kabaka We Babulooni omuddu wange, ne mbaleeta okutabaala ensi eno n'abo abali omwo n'amawanga gano gonna ageetoolodde; era ndibazikiririza ddala ne mbafuula ekyewuunyo n'okusoozebwanga n'amatongo ag'olubeerera.\n10 Era nate ndibaggyako eddoboozi ery'okusanyuka n'eddoboozi ery'okujaguza, eddoboozi ly'awasa omugole n'eddoboozi ly'omugole, okuvuga kw'olubengo n'okwaka kw'ettabaaza.\n11 N'ensi eno yonna eriba matongo n'ekyewuunyo; n'amawanga gano galiweerereza, kabaka w'e Sabulooni emyaka nsanvu.\n12 Awo olulituuka emyaka ensanvu bwe girituukirira, ne ndyoka mbonereza kabaka We Babulooni n'eggwanga eryo, bw'ayogera Mukama, olw'obutali butuukirivu bwabwe, n'ensi ey'Abakaludaaya, era ndigifuula amatongo ennaku zonna.\n13 Era ndireeta ku nsi eyo ebigambo byange byonna bye tunagyogerako, byonna ebyawandiikibwa mu kitabo kino Yeremiya kye yalagula eri amawanga gonna.\n14 Kubanga amawanga mangi ne bakabaka abakulu abalibafuula abaddu, abo be balifuula abaddu: era ndibasasula ng'ebikolwa byabwe bwe biri era ng'omulimu ogw'emikono gyabwe bwe guli.\n15 Kubanga bw'ati Mukama Katonda wa Isiraeri bw'aŋŋamba nti Toola ekikompe eky'omwenge ogw'ekiruyi kino mu mukona gwange, oginyweseeko amawanga gonna gye nkutuma.\n16 Kale balinywa ne batagatta ne balaluka olw'ekitala kye ndiweereza mu bo.\n17 Awo ne ntoola ekikompe mu mukono gwa Mukama, ne nnywesa ama, wanga gonna Mukama gye yantuma:\n18 Yerusaalemi n'ebibuga bya Yuda ne bakabaka baamu n'abaku ngu baamu, okubafuula amatongo n'ekyewuunyo n'okusoozebwang n'ekikolimo; nga bwe kiri leero;\n19 Falaawo kabaka w'e Misiri n'a baddu be n'abakungu be n'abant be bonna;\n20 n'abantu bonna abata bulwa, ne bakabaka bonna ab'omu nsi ya Uzi, ne bakabaka bonna ab'e mu nsi ey'Abafirisuuti, ue Asukulooni ne Gaaza ne Ekuloni n'abafisseewo ku Asudodi;\n21 Edomu ne Mowaabu n'abaana ba Amoni;\n22 ne bakabaka bonna ab'e Ttuulo ne bakabaka bonna ab'e Sidoni ne bakabaka b'ekizinga ekiri emitala w'enayanja;\n23 Dedani ne Tema ne Buzi ne botma abamwa oluge;\n24 ne bakabaka bonna ab'e Buwalabu ne bakabaka bonna ab'abantu abatabulwa ababeera mu ddungu;\n25 ne bakabaka bonna ab'e Zimuli, ne bakabaka bonna aba Eramu, ne bakabaka bonna aba Abameedi;\n26 ne bakabaka bonna ab'obukiika obwa kkono ab'ewala n'ab'okumpi, buli muntu ne munne; n'ensi zonna eza bakabaka bwe benkana eziri ku nsi; ne kabaka w'e Sesaki alibaddirira okunywa.\n27 Era olibagamba nti Bw'ati bw'ayogera Mukama w'eggye, Katonda wa Isiraeri, nti Munywe mutamiire museseme mugwe so temuyimuka nate olw'ekitala kye ndiweereza mu mmwe.\n28 Awo olulituuka bwe baligaana okutoola ekikompe mu mukono gwo, okunywa, kale olibagamba nti Bw'ati bw'ayogera Mukama w'eggye nti Temuuleme kunywa.\n29 Kubanga, laba, nsookera ku kibuga ekituumiddwako erinnya lyange okuleeta obubi, nammwe mwandiwonedde ddala okubonerezebwa? Temuliwona kubonerezebwa: kubanga ndiyita ekitala okujja ku abo bonna abatuula ku nsi, bw'ayogera Mukama w'eggye.\n30 Kale olagulanga ku bo ebigambo ebyo byonna, obagambe nti Mukama aliwuluguma ng'ayima waggulu, alireeta eddoboozi lye ng'ayima mu kifo kye ekitukuvu mw'abeera; aliwulugumira n'amaanyi ku kisibo kye; era alyogerera waggulu ng'abo abasamba ezabbibu eri abo bonna abatuula ku nsi.\n31 Eddoboozi lirijja lirituuka ne ku nkomerero y'ensi; kubanga Mukama alina empaka n'amawanga, aliwoza ne bonna abalina omubiri; ababi alibawaayo eri ekitala, bw'ayogera Mukama:\n32 Bw'ati bw'ayogera Mukama w'eggye nti Laba, obubi bulifuluma okuva mu ggwanga okugenda mu ggwanga linnaalyo, ne kibuyaga mungi alikunsibwa aliva ku njegoye go z'ensi ez'enkomerero.\n33 N'abo Mukama b'alitta baliva ku nkomerero y'ensi balituuka ku nkomerero yaayo: tebalikungubagirwa so tebalikuŋŋaanyizibwa so tebaliziikibwa; baliba busa ku maaso g'ensi.\n34 Muwowoggane, mmwe abasumba, mukaabe; mwekulukuunye mu vvu, mmwe abakulu ab'omu kisibo: kubanga ennaku ez'okuttibwa kwammwe zituukidde ddala, nange ndibamenyaamenya, namniwe muligwa ng'ekibya eldsanyusa.\n35 N'abasumba tebaliba na kkubo lya kuddukiramu, newakubadde abakulu ab'omu kisibo ery'okuwone ramu:\n36 Eddoboozi ery'okwogerera waggulu okw'abasumba n'okuwowoggana kw'abakulu ab'omu kisibo\tkubanga\tMukama\tazisa eddundim lyabwe.\n37 N'ebisibo ebyabangamu emirembe bisirisibwa olw'ekiruyi kya Mukama.\n38 Avudde mu bwekwekero ng'empologoma: kubanga ensi yaabwe efuuse ekyewuunyo olw'obukambwe bw'ekitala ekijooga n'olw'ekiruyi kye.\n1 Yekoyakimu mutabani wa Yosiya kabaka wa Yuda nga kyajje alye obwakabaka ekigambo kino ne kijja okuva eri Mukama nga kyogera nti\n2 Bw'atyo bw'ayogera Mukama nti Yimirira mu luggya olw'ennyumba ya Mukama, ogambe ebibuga byorma ebya Yuda, abajja okusinziza mu nnyumba ya Mukama, ebigambo byonna bye nkulagira okubagamba; tolekaayo na kimu.\n3 Mpozzi baliwulira ne bakyuka buli muntu okuleka ekkubo lye ebbi; ndyoke nejjuse obubi bwe nteesa okubakola olw'obubi obw'e bikolwa byabwe.\n4 Era obagambanga nti Bw'ati bw'ayogera Mukama nti Bwe mutampulirize okutambuliranga mu mateeka gange ge ntadde mu maaso gammwe,\n5 okuwulirizanga ebigambo by'abaddu bange bannabbi be mbatumira, okugolokoka nga ngolokoka mu makya ne mbatuma, naye mmwe ne mutawuliriza;\n6 kale ndifuula ennyumba eno okuba nga Siiro, era ndifuula ekibuga kino ekikolimo eri amawanga gonna ag'omu nsi.\n7 Awo bakabona ne bannabbi n'abantu bonna ne bawulira Yeremiya ng'ayogerera ebigambo ebyo mu nnyumba ya Mukama.\n8 Awo olwatuuka Yeremiya bwe yamalira ddala okwogera byonna Mukama bye yali amulagidde okugamba abantu bonna, bakabona ne bannabbi n'abantu bonna ne bamukwata nga boogera nti Tooleme kufa.\n9 Kiki ekikulaguzizza mu linnya lya Mukama ng'oyogera nti Ennyumba eno eriba nga Siiro n'ekibuga kino kiriba matongo nga tewali muntu akibeeramu? Abantu bonna ne bakuŋŋaanira awali Yeremiya mu nnyumba ya Mukama.\n10 Awo abakungu ba Yuda bwe baawulira ebyo, ne bambuka nga bava mu nnyumba ya kabaka, ne bajja mu nnyumba ya Mukama; ne batuula awayingirirwa mu mulyango omuggya ogw'ennyumba ya Mukama.\n11 Awo bakabona ne bannabbi ne bagamba abakungu n'abantu bonna nti Omusajja ono asaanidde okufa; kubanga alagudde ku kibuga kino nga bwe muwulidde n'amatu gammwe mmwe.\n12 Awo Yeremiya n'agamba abakungu bonna n'abantu bonna nti Mukama ye yantuma okulagula ku nnyumba eno ne ku kibuga kino ebigambo byonna bye muwulidde.\n13 Kale nno mulongoose amakubo gammwe n'ebikolwa byammwe, mugondere eddoboozi lya Mukama Katonda wammwe; kale Mukama alyejjusa obubi bw'aboogeddeko.\n14 Naye nze, laba, ndi mu mukono gwammwe: munkole nga bwe musiima era bwe kiri eky'ensonga mu maaso gammwe.\n15 Kyokka mutegeerere ddala bwe munanzita muneereetako omusaayi ogutaliiko musango ne ku kibuga kino ne ku abo abakibeeramu: kubanga mazima Mukama ye antumye gye muli okwogera ebigambo bino byonna mu matu gammwe.\n16 Awo abakungu n'abantu bonna ne bagamba bakabona ne bannabbi nti Omusajja ono tasaanidde kufa; kubanga ayogeredde naffe mu linnya lya Mukams Katonda waffe.\n17 Mikaaya Omumolasi yalagulira mu mirembe gya Keezeekiya kabaka wa Yuda; n'agamba abantu bonna aba Yuda ng'ayogera ati Bw'ati bw'ayogera Mukama w'eggye nti Sayuuni lulikabalwa ng'ennimiro ne Yerusaalemi kirifuuka bifunvu, n'olusozi olw'ennyumba luliba ng'ebifo ebigulumivu eby'omu kibira.\n18 Mikaaya Omumolasi yalagulira mu mirembe gya Keezeekiya kabaka wa Yuda; n'agamba abantu bonna aba Yuda ng'ayogera ati Bw'ati bw'ayogera Mukama w'eggye nti Sayuuni lulikabalwa ng'ennimiro ne Yerusaalemi kirifuuka bifunvu, n'olusozi olw'ennyumba luliba ng'ebifo ebigulumivu eby'omu kibira.\n19 Keezeekiya kataka wa Yuda ne Yuda yenna bsamala ne bamutta? teyatya Mukama, ne yeegayirira ekisa kya Mukama, Mukama ne yejjusa obubi bwe yali aboogeddeko? Bwe tutyo twandyonoonye nnyo emmeeme zaffe ffe.\n20 Era waaliwo omusajja eyalagulira mu linnya lya Mukama, Uliya mutabani wa Semaaya ow'e Kiriyasuyalimu; n'oyo yalagula ku kibuga kino ne ku nsi eno ng'ebigambo byonna ebya Yeremiya bwe bibadde:\n21 awo Yekoyakimu kabaka n'abasajja be bonna ab'amaanyi n'abakungu bonna bwe baawulira ebigambo bye, kabaka n'ayagala okumutta; naye Uliya bwe yakiwulira, n'arya n'adduka n'agenda mu Misiri:\n22 Yekoyakimu kabaka n'atuma abantu e Misiri, Erunasani mutabani wa Akubooli, n'abasajja abamu wamu naye e Misiri:\n23 ne bakimayo Uliya mu Misiri, ne bamuleeta eri Yekoyakimu kabaka; n'amutta n'ekitala, n'asuula omulambo gwe mu malaalo g'abakopi.\n24 Naye omukono gwa Akikamu mutabani wa Safani ne guba wamu ne Yeremiya baleme okumuwaayo mu mukono gw'abantu okumutta.\n1 Yekoyakimu mutabani wa Yosiya kabaka wa Yuda nga kyajje atanule okufuga, ekigambo kino ne kijja eri Yeremiya okuva eri Mukama nga kyogera nti\n2 Bw'ati Mukama bw'arpJamba nti Weekolere ebisiba n'emiti egy'ekikoligo obiteeke mu bulago bwo;\n3 obiweereze kabaka wa Edomu ne kabaka wa Mowaabu ne kabaka w'abaana ba Amoni ne kabaka We Ttuulo ne kabaka w'e Sidoni mu mukono gw'ababaka abajja e Yerusaalemi eri Zeddekiya kabaka wa Yuda;\n4 obalagire ebigambo eby'okutwalira bakama baabwe nti Bw'ati bw'ayogera Mukama w'eggye Katonda wa Isireari nti Bwe muti bwe muligamba bakama bammwe nti\n5 Nze nakola ensi, omuntu n'ensolo ebiri ku nsi, n'obuyinza bwange obungi n'omukono gwange ogugoloddwa; era nze ngiwa gwe nsiima.\n6 Era kaakano mpadde ensi zino zonna mu mukono gwa Nebukadduneeza kabaka w'e Babulooni omuddu wange; era mmuwadde n'ensolo ez'omu nsiko okumuweerezanga.\n7 N'amawanga gonna galimuweereza ye ne mutabani we n'omwana wa mutabani we okutuusa ebiro eby'ensi ye\tlwe birituuka:\tkale\tamawanga mangi ne bakabaka abakulu ne balyoka bamufuula omuddu.\n8 Awo olulituuka eggwanga n'obwakabaka abatalikkiriza kuweerezanga Nebukadduneeza oyo kabaka w'e Babulooni, era abatalikkiriza kuteeka nsingo yaabwe wansi w'ekikoligo kya kabaka w'e Babulooni, eggwanga eryo ndiribonereza, bw'ayogera Mukama, n'ekitala n'enjala ne kawumpuli okutuusa lwe ndimala okubaziluriza n'omukono gwe.\n9 Naye mmwe temuwuliranga bannabbi bammwe newakubadde abafumu bammwe newakubadde ebirooto byammwe newakubadde abalogo bammwe newakubadde abasamize bammwe ababagamba nti Temuliweereza kabaka w'e Babulooni:\n10 kubanga babalagula kya bulimba okubatwala ewala n'ensi yammwe; era ndyoke mbagobemu ne muzikirira.\n11 Naye eggwanga eririteeka ensingo yaabwe wansi w'ekikoligo kya kabaka We Babulooni ne limuweereza, eggwanga eryo ndirireka libeere mu nsi yaabwe bo, bw'ayogera Mukama; era baligirima ne batuula omwo.\n12 Awo ne ŋŋamba Zeddekiya kabaka wa Yuda ng'ebigambo ebyo byonna bwe byali nga njogera nti Muteeke ensingo zammwe wansi w'ekikoligo kya kabaka We Babulooni, mumuweereze ye n'abantu be mubeere abalamu.\n13 Mwagalira ki okufa, ggwe n'abantu bo, n'ekitala n'enjala ne kawumpuli, nga Mukama bw'ayogedde: eby'eggwanga eritalikkiriza kuweereza kabaka w'e Babulooni?\n14 So temuwuliranga bigambo bya bannabbi aboogera nammwe nti Temuliweereza kabaka w’e Babulooni: kubanga babalagula kya bulimba.\n15 Kubanga sibatumanga, bw'ayogera Mukama, naye balagulira mu linn, lyange obulimba; ndyoke mbagob mu ne muzikirira, mmwe ne bann bbi ababalagula.\n16 Era ne ŋŋamba ne bakabona n'abantu bano bonna nti Bw'ati bw'ayogera Mukama nti Temuwuliranga bigambo bya bannabbi bammwe ababalagu nga boogera nti Laba, ebintu eby'e mu nnyumba ya Mukama binaatei okukomezebwawo nate okuva mu Babulooni: kubanga babalagula ky bulimba.\n17 Temubawuliranga; muweereze kabaka w’e Babulooni mubeere abalamu: ekibuga kino kiki ekinaaba kikifuusa amatongo.\n18 Naye oba nga bannabbi, n'e kigambo kya Mukama oba nga kii nabo, beegayirire nno Mukama w'eggye ebintu ebisigadde mu nnyu mba ya Mukama ne mu nnyumb ya kabaka wa Yuda ne mu Yerusaalemi bireme okugenda e Babulooni.\n19 Kubanga bw'ati bw'ayogera Mu kama w'eggye eby'empagi n'eby'e nnyanja n'eby'entebe n'eby'ebintu bifisseewo ebisigadde mu kibug kino,\n20 Nebukadduleeza kabaka w'e Babulooni by'ataatwala bw yatwala nga musibe Yekoniya mutabani wa Yekoyakimu kabaka wa Yuda n'amuggya e Yerusaalemi n'amutwala e Babulooni n'abakungu bonna aba Yuda ne Yerusaalemi\n21 weewaawo, bw'ati bw'ayogera Mukama w'eggye, Katonda wa Isiraeri, eby'ebintu ebisigadde mi nnyumba ya Mukama ne mu nnyumba ya kabaka wa Yuda ne mu Yerusaalemi: nti\n22 Biritwalibwa Babulooni, era biribeera eyo oku tuusa ku lunaku lwe ndibajjira bw'ayogera Mukama; kale ne ndyok mbaggyayo ne mbikomyawo mi kifo kino.\n1 Awo olwatuuka mu mwaka ogwa Zeddekiya kabaka wa Yuda nga kyajje atanule okufuga mu mwaka ogw'okuna mu mwezi ogw'o kutaano Kananiya mutabani wa Azzuli nnabbi ow'e Gibeoni n'ayo gera nange mu nnyumba ya Mukama, bakabona n'abantu bonna nga weebali, nti\n2 Bw'ati bw'ayogera Mukama w'eggye Katonda wa Isiraeri nti Mmenye ekikoligo kya kabaka w'e Babulooni.\n3 Emyaka biri, emirambirira nga teginnaggwaako ndireeta nate mu kifo kino bintu byonna eby'omu nnyumba ya Mukama Nebukadduneeza kabaka w'e Babulooni bye yaggya mu kifo kino n'abitwala e Babulooni:\n4 era ndikomyawo mu kifo kino Yekoniya mutabani wa Yekoyakimu kabaka wa Yuda wamu n'abasibe bonna aba Yuda abaagenda e Babulooni, bw'ayogera Mukama: kubanga ndimenya ekikoligo kya kabaka w’e Babulooni.\n5 Awo nnabbi Yeremiya n'agamba nnabbi Kananiya, bakabona nga weebali n'abantu bonna abayimiridde mu nnyumba ya Mukama nga weebali,\n6 nnabbi Yeremiya n'ayogera nti Amina: Mukama akole bw'atyo: Mukama atuukirize ebigambo byo ly'olagudde okukomyawo ebintu by'omu nnyumba ya Mukama !abo bonna ab'obusibe okubaggya Babulooni okubaleeta mu kifo kino\n7 Era naye wulira nno ekigambo kino kye njogera mu matu go ne mu matu g'abantu bonna, nti\n8 Bannabbi abansooka nze era baakusooka ggwe edda baalaguuiga eri ensi nnyingi, n'amatwale a bakabaka amakulu, nga balagula bulwa n'obubi ne kawumpuli.\n9 Nnabbi alagula emirembe, ekigambo kya nnabbi bwe kirituukirira, kale nnabbi alimanyibwa nga Mukama yamutuma mazima.\n10 Awo Kananiya nnabi n'aggya omuti ku nsingo ya nnabbi Yeremiya agumenya.\n11 Awo Kananiya ayogera abantu bonna nga weebali nti Bw'ati bw'ayogera Mukama nti ra bwe ntyo bwe ndimenya n'ekoligo kya Nebukadduleeza kabaka w'e Babulooni nga nkiggya ku nsingo y'amawanga gonna, emyaka ebiri emirambirira nga teginnawaako. Awo nnabbi Yeremiya yeddirayo.\n12 Awo ekigambo kya Mukama ne kiryoka kijjira Yeremiya, Kananiya nnabbi ng'amaze okumenya omuti ku nsingo nnabbi Yeremiya, nga kyogera\n13 nti Genda obuulire Kananiya nti Bw'ati bw'ayogera Mukama nti nenye ekikoligo eky'emiti, naye kola ekikoligo eky'ebyuma okuda kifo kyakyo.\n14 Kubanga bw'ati bw'ayogera Mukama w'eggye Katonda wa Isiraeri nti Ntadde ekikoligo eky'ebyuma ku nsingo y'amawanga gano gonna gaweereze Nebukadduneeza kabaka w'e Babulooni; era balimuweereza: era mmuwadde n'ensolo ez'omu nsiko.\n15 Awo nnabbi Yeremiya n'alyoka agamba Kananiya nnabi nti Wulira nno, Kananiya; Mukama takutumanga; naye weesiza abantu bano eky'obulimba.\n16 Mukama kyava ayogera nti Laba, ndikusindika okuva ku nsi: mu mwaka guno mw'olifiira kubanga oyogedde eby'obujeemu eri Mukama.\n17 Awo Kananiya nnabbi n'afiira mu mwaka ogwo mu mwezi ogw'omusanvu.\n1 Era bino bye bigambo eby'omu bbaluwa Yeremiya nnabbi gye yaweereza ng'ayima e Yerusaalemi eri abakadde abafisseewo ab'omu busibe n'eri bakabona n'eri bannabbi n'eri abantu bonna Nebukadduneeza be yali atutte nga basibe okubaggya e Yerusaalemi okubatwala e Babulooni:\n2 (Yekoniya kabaka ne nnamasole n'abalaawe n'abakungu ba Yuda ne Yerusaalemi ne bafundi n'abaweesi nga bamaze okuva mu Yerusaalemi;)\n3 mu mukono gwa Erasa mutabani wa Safani ne Gemaliya mutabani wa Kirukiya, (Zeddekiya kabaka wa Yuda be yatuma e Babulooni eri Nebukadduneeza kabaka w'e Babulooni,) ng'ayogera nti\n4 Bw'ati Mukama w'eggye Katonda wa Isiraeri bw'agamba ab'obusibe bonna be nnatwaza e Babulooni nga basibe okubaggya e Yerusaalemi, nti\n5 Muzimbenga ennyumba mutuulenga omwo; musimbenga ensuku, mulyenga emmere yaamu; muwasenga abakazi, muzaalenga abaana ab'obulenzi n'ab'obuwala;\n6 era muwasizenga batabani bammwe abakazi, era mugabenga abawala bammwe okufumbirwa, bazaalenga abaana ab'obulenzi n'ab'obuwala; mwalirenga eyo so temukendeera.\n7 Mwagalizenga ekibuga emirembe gye nnabatwaza okuba abasibe, era mukisabirenga eri Mukama: kubanga olw'emirembe gyakyo mmwe muliba n'emirembe.\n8 Kubanga bw'ati bw'ayogera Mukama w'eggye Katonda wa Isiraeri nti Bannabbi bammwe abali wakati mu mmwe n'abafumu bammwe balemenga okubalimba, so temuwulirizanga birooto byammwe bye muloosa.\n9 Kubanga babalagulira mu linnya lyange eby'obulimba: sibatumanga, bw'ayogera Mukama.\n10 Kubanga bw'ati bw'ayogera Mukama nti Emyaka nsanvu bwe girituukiririra Babulooni, ndibajjira ne ntuukiriza gye muli ekigambo kyange ekirungi nga mbakomyawo mu kifo kino.\n11 Kubanga mmanyi ebirowoozo bye ndowooza gye muli, bw'ayogera Mukama, ebirowoozo eby'emirembe so si bya bubi, okubawa okusuubira enkomerero yammwe ey'oluvannyuma.\n12 Era mulinkaabira, era muligenda ne munsaba, nange ndibawulira.\n13 Era mulinnoonya ne mundaba, bwe mulinkenneenya n'omutima gwammwe gwonna.\n14 Nange mulindaba, bw'ayogera Mukama, era ndikyusa nate obusibe bwammwe, ne mbakuŋŋaanya okubaggya mu mawanga gonna ne mu bifo byonna gye nnabagobera, bw'ayogera Mukama; era ndibakomyawo mu kifo gye nnabaggya okubatwaza okuba abasibe.\n15 Kubanga mwogedde nti Mukama atuyimusirizza bannabbi mu Babulooni.\n16 Kubanga bw'ati bw'ayogera Mukama ebya kabaka atuula ku ntebe ya Dawudi, n'eby'abantu bonna abali mu kibuga muno, baganda bammwe abatafulumanga okugenda mu busibe wamu nammwe;\n17 bw'ati bw'ayogera Mukama w'eggye nti Laba, ndisindika ku bo ekitala n'enjala ne kawumpuli, era ndibafuula ng'ettiini ezitaliiko kye zigasa ezitaliika kubanga ziyinze obubi\n18 Era ndibayigganya n'ekitala n'enjala ne kawumpuli, era ndibawaayo okuyuuguumizibwa mu nsi zonna eza bakabaka eziri ku nsi, okuba ekikolimo n'ekyewuunyo n'okusoozebwanga n'ekivume mu mawanga gonna gye nnabagobera:\n19 kubanga tebawulirizza bigambo byange, bw'ayogera Mukama, bye nnatuma abaddu bange batmabbi, nga ngolokoka mu makya ne mbatuma; naye ne mutakkiriza kuwulira, bw'ayogera Mukama.\n20 Kale muwulire ekigambo kya Mukama, mmwe mwenna ab'omu busibe, be nnasindika e Babulooni okuva e Yerusaalemi.\n21 Bw'ati bw'ayogera Mukama w'eggye Katonda wa Isiraeri ebya Akabu mutabani wa Kolaya n'ebya Zeddekiya mutabani wa Maaseya ababalagulira mu linnya lyange eky'obulimba, nti Laba, ndibagabula mu mukono gwa Nebukadduleeza kabaka w’e Babulooni; era alibatta mmwe nga mulaba;\n22 era ku bo kwe baliggya ekikolimo abasibe bonna aba Yuda abali mu Babulooni nga boogera nti Mukama akufuule nga Zeddekiya era nga Akabu kabaka We Babulooni be yayokya omuliro:\n23 kubanga bakoze eby'obusirusiru mu Isiraeri, era benze ku bakazi ba bannaabwe, era boogeredde mu linnya lyange ebigambo eby'obulimba bye sibalagiranga; era nze nzuuno amanyi, era nze ndi mujulirwa, bw'ayogera Mukama.\n24 N'ebya Semaaya Omunekeramu onooyogera nti\n25 Bw'ati bw'agamba Mukama w'eggye Katonda wa Isiraeri nti Kubanga oweerezza ebbaluwa ng'oyima mu linnya lyo ggwe eri abantu bonna abali mu Yerusaalemi n'eri Zeffaniya mutabani wa Maaseya kabona n'eri bakabona bonna ng'oyogera nti\n26 Mukama akufudde kabona mu kifo kya Yekoyaada kabona mubeere abaami mu nnyumba ya Mukama, olwa buli muntu aliko eddalu ne yeefuula nnabbi, omuteeke mu nvuba ne mu masamba.\n27 Kale nno ekikulobedde ki okunenya Yeremiya ow'e Yanasosi eyeefuula nnabbi gye muli,\n28 kubanga yatutumira e Babulooni ng'ayogera nti Obusibe bwa kulwawo: muzibenga ennyumba, mutuulenga omwo; era musimbenga ensuku, mulyenga emmere yaamu?\n29 Awo Zeffaniya kabona n'asomera ebbaluwa eno mu matu ga Yeremiya nnabbi.\n30 Awo ekigambo kya Mukama ne kijja eri Yeremiya nga kyogera\n31 nti Tumira abo bonna abali mu busibe ng'oyogera nti Bw'ati bw'ayogera Mukama ebya Semaaya Omunekeramu nti Kubanga Semaaya abalagudde, so nze simutumanga, era abeesigisizza eky'obulimba;\n32 Mukama kyava ayogera bw'ati nti Laba, ndibonereza Semaaya Omunekeramu n'ezzadde lye; taliba na musajja wa kutuula mu bantu bano, so taliraba birungi bye ndikola abantu bange, bw'ayogera Mukama: kubanga ayogedde eby'obujeemu eri Mukama.\n1 Ekigambo ekyajja eri Yeremiya okuva eri Mukama nga kyogera nti\n2 Bw'ati bw'ayogera Mukama Katonda wa Isiraeri nti Weewandiikire mu kitabo ebigambo byonna bye nnaakakubuulira.\n3 Kubanga ennaku zijja, bw'ayogera Mukama, lwe ndikyusa nate obusibe bw'abantu bange Isiraeri ne Yuda, bw'ayogera Mukama: era ndibakomyawo mu nsi gye nnawa bajjajjaabwe, era baligirya.\n4 Era bino bye bigambo Mukama bye yayogera ebya Isiraeri n'ebya Yuda.\n5 Kubanga bw'ati bw'ayogera Mukama nti Tuwulidde eddoboozi ery'okukankana, ery'okutya so si lya mirembe.\n6 Mubuuze nno mulabe oba ng'omusajja alumwa okuzaala: kiki ekindabya buli musajja emikono gye nga gikutte mu mbinabina ng'omukazi alumwa okuzaala, n'amaaso gonna gafuuse ebbala lyago?\n7 Woowe kubanga olunaku olwo lukulu so tewali lulwenkana: kye kiseera Yakobo mw'alabira ennaku; naye alirokoka mu zo.\n8 Awo olulituuka ku lunaku olwo, bw'ayogera Mukama w'eggye, ndimenya ekikoligo kye ku nsingo yo, era ndikutula ebisiba byo; so bannaggwanga nga tebakyamufuula muddu nate:\n9 naye baliba baddu ba Mukama Katonda waabwe ne Dawudi kabaka waabwe gwe ndibayimusiza.\n10 Kale totya, ai Yakobo omuddu wange, bw'ayogera Mukama; so tokeŋŋentererwa, ai Isiraeri: kubanga, laba, ndikulokola nga nnyima wala, n'ezzadde lyo nga nnyima mu nsi ey'obusibe bwabwe; awo Yakobo alikomawo, era alitereera, alyessa, so tewaliba alimutiisa.\n11 Kubanga nze ndi wamu naawe, bw'ayogera Mukama, okukulokola: kubanga ndimalirawo ddala amawanga gonna gye nnakusaasaanyiza, naye ggwe sirikumalira ddala: naye ndikubuulirira mpola, so sirikuleka n'akatono nga tobonerezebbwa.\n12 Kubanga\tbw'ati\tbw'ayogera Mukama nti Ebbwa lyo teriwonyezeka, n'ekiwundu kyo kya kitalo.\n13 Tewali wa kukuwolereza, onyigibwe: tolina ddagala eriwonya.\n14 Baganzi bo bonna bakwerabidde;tebakunoonya: kubanga nkufumise ekiwundu eky'omulabe, okukangawula okw'omukambwe; kubanga obutali butuukirivu bwo bungi, kubanga ebibi byo byali byeyongedde\n15 Okaabira\tki olw'ekiwundu kyo? obulumi bwa tebuwonyezeka: kubanga obutali butuukirivu bwo bungi, kubanga ebibi byo byali byeyongedde, kyenvudde nkukola ebyo.\n16 Abo bonna abakulya kyebaliva baliibwa; n'abalabe bo bonna buli omu ku bo baligenda mu kusibibwa; n'abo abakunyaga baliba munyago, n'abo bonna abakuyigga ndibagabula okuba omuyiggo.\n17 Kubanga ndikukomezaawo obulamu, era ndikuwonya ebiwundu byo, bw'ayogera Mukama; kubanga bakuyise eyagobebwa, nga boogera nti Ye Sayuun omuntu yenna gw'atanoonya.\n18 Bw'ati bw'ayogera Mukama nti Laba, ndikyusa nate obusibe bw'eweema za Yakobo, era ndisaasira ennyumba ze; n'ekibuga kirizimbibwa ku kifunvu kyakyo, n'olubiri lulisigalawo ng'engeri yaalwo bw'eri.\n19 Awo mu byo muliva okwebaza n'eddoboozi ly'abo abasanyuka: era ndibaaza, so tebaliba batono; era ndibawa ekitiibwa, so tebaliba bato.\n20 Era n'abaana baabwe balibi nga bwe baali olubereberye, n'ekibiina kyabwe kirinywezebwa mu maaso gange, era ndibonereza bonna abalibajooga.\n21 N'omulangira waabwe aliba munnaabwe bo, n'oyo alibafuga aliva mu bo wakati; era ndimusembeza, era alijja we ndi kubanga ani eyali ayaŋŋanze okujja we ndi? bw'ayogera Mukama.\n22 Laba, kibuyaga wa Mukama kye kiruyi kye, afulumye, kibuyag ayera: aligwa ku mutwe gw'ababi.\n23 Obusungu bwa Mukama omu kambwe tebulidda okutuusa lw'ali mala okutuukiriza, okutuusa lw'a likomekkereza omutima gwe gye gumaliridde:\tmu nnaku ez'oluannyuma mwe mulikitegeerera.


Bukedde Online - Obukodyo 12 obunaakuyamba okutunda ebyamaguzi byo mu nnaku enkulu\nMuseveni awadde Ssaabaluuli obukadde 200...\n‘Buli lwe ndaba omwana wange nzijukira Ssekukkulu...\nNGA tusemberedde okutuuka mu nnaku za Ssekukkulu alina bizinensi naddala entono okyayinza okukyusa mu bukodyo bw’obadde weeyambisa okutunda ebintu byo n’osobola okwenogera kaasi awera omwaka nga tegunnaggwaako. John Ssengonzi omukugu mu byenfuna okuva ku Naalya Secondary School agamba nti, mu sizoni eno buli muntu alina bizinensi aba yeesunga kukola ssente kumpi akubiseemu mwezo z’abadde akola.\nNaye bangi balemererwa okuzikola olw’enzirukanya y’emirimu gyabwe etetambula na kiseera kiriwo ate ng’abaguzi baba baagala okufuna ebintu ebirungi, nga n’abitunda yeeyisiza ddala mu mbeera eraga nti tuli mu kiseera kya njawulo. Buli lw’oba mu bizinensi olina okukyuka n’embeera eriwo, ate n’omanya n’abantu bye baagala okukozesa mu kiseera kye baba balimu olwo naawe kw’osinziira okusuubula ebintu, ekyo bwe kikulema Ssekukkulu eba egenda kuggwaako ng’ogyevuma nti nga tolina ssente ze wakolamu.\nOBUKODYO BW’OLINA OKWEYAMBISA OKUTUNDA EBINTU MU SIZONI YA SSEKUKKULU\nSsengonzi agamba nti abaagala okukola ssente okusukkuluma ku balala mu kiseera kino ekya Ssekukkulu ssinga mukola bino, omwaka gujja kugenda okuggwaako nga muliisa buti.\n1Timba edduuka lyo oba awantu wonna w’okolera walabike bulungi nga kasitoma bw’atuukawo ne bw’aba si waakukyama asikirizibwa okujja n’akugulako ekintu.\nKino oyinza okukikola nga weeyambisa bbaluuni n’ozeetoolooza bizinensi yonna oba okufuna akati ka Kulisimasi n’okatimbako ebimuli ebyakaayakana. Kino bw’okikola mu kiseera kino kye tuyingidde ennyingizaayo gy’obadde ofuna ojja kulaba nga yeeyongeddeko. 2 Sala ku muwendo gwa ssente z’otunda ebintu byo.\nKino osobola okukikola bwoti, nti Ssinga kasitoma agula ebintu nga biwerako omusalirako ku ssente z’alina okukuwa. Wabula olina okulaba ng’amagoba osigala ogafuna bulungi. Kino kigenda kwongera okukuleetera bakasitoma abalala kubanga gw’osaliddeko y’agenda okukuleetera abantu abalala bakuwe ssente.\n3 Suubula ebintu ebitambula era ebiri ku mutindo ate nga bituukana ne sizoni ya Ssekukkulu. Bwe kiba kiteeteeyi kya mwana muwala kirina okuba nga ddala kirabika bulungi nga bw’akyambala buli omu asigala amunyeenyeza mutwe. Kino kijja kusikiriza abantu okukugulako ebintu nga ne bw’omuseera asigala akuwa ssente kuba aba akyagala.\n4 Yambako bakasitoma bo okulonda n’okugula bye baagala. Ssinga olaba nga kasitoma alonda ekintu ekitagenda kumunyumira mugambe akyuseemu kubanga bw’anaakitwala n’akyambala n’atalabika bulungi aba tagenda kudda ate tasobola kukuleetera bakasitoma balala. Naye bw’alaba nga ky’omulondedde kirabise bulungi emikisa gy’okufuna bakasitoma abalala abakuleetere giba mingi ddala. Ate abaguzi bwe beeyongera ne ssente ng’ofuna.\n5 Yambala bulungi osikirize bakasitoma okugula by’otunda. Bw’oba mutunzi wa mmere weewale okujja mu bakasitoma ng’olabika bubi ate ne bw’oba mutunzi wa ngoye, yambalako bulungi kasitoma agende okukutunulako nga ddala osaanidde okumuguza olugoye.\n6 Weekenneenye abakozi b’okozesa mu kiseera kino. Bw’oba obadde ne b’otambula nabo okuva emabega tokemebwa kuwandiika balala, kubanga abakozi abasinga bagenda okujja nga baagala kufunamu ze bagenda okulya mu nnaku enkulu era bw’oteegendereza, kyangu okukubba bizinensi n’esigala nga nkalu Ssekukkulu n’ogiyitamu ng’onyiga biwundu.\n7 Bizinensi togireka mu mikono gya muntu mulala yenna. Ssinga okemebwa mu kiseera kino eky’ennaku enkulu bizinensi n’ogivaamu n’ogikwasa omuntu omulala tojja kufunamu kitegeera, ogenda kusigala ku muwendo gwa ssente gwe gumu gw’obadde ofuna b’okozesa bakusinge okufuna ssente. Naye ssinga onoosigala nga weddukanyiza buli kimu ogenda kufunamu nnyo kuba buli kimu ojja kuba okibalirira.\n8 Beera mu mbeera ya Ssekukkulu n’olulimi lw’okozesa lube nga lwogera Ssekukkulu. Olw’okuba omuwendo gw’abantu ogusinga ebiseera bya Ssekukkulu bwe bituuka baba tebaagala kuwulira kirala kyonna, kasitoma bw’ajja okukugulako ekintu n’asanga ng’embeera z’olimu tezikwatagana na zize kyangu nnyo okunoonya awalala w’anaafunira emirembe ezo ssente ne zikusuba.\n9 Sasula bulungi abakozi b’okozesa baleme kufuna mutima gubba bizinensi yo okugikaliza. Mu kiseera kino omukozi naye aba ayagala nnyo ssente asobole okusanyusa abantu be balinako obuyinza nga ssinga omusasula bulungi ajja kukola n’omutima gumu ng’ali mu bizinensi eyiye. Naye ssinga tosasula bakozi, ojja kubasikiriza okukubba sizoni ekusale.\n10 Fuba okulaba nga buli lw’onnyuka oleka obaze ebitabo byo naddala mu kiseera kino kye tuyingiramu ojja kuyambibwa okumanya oba amagoba geeyongera kulinnya oba nedda era bwe kiba nti tegalinnya osobole okusala amagezi engeri gy’olina okufunamu ssente mu kiseera kino. Mu ngeri y’emu ojja kwanguyirwa okumanya ssinga wabaawo ebintu ebibula nga tomanyi.\n11 Teekawo omutemwa gwa ssente gw’olina okutuukiriza buli lunaku. Okugeza, oyinza okugamba nti olunaku nteekwa okufuna 100,000/-. Kino kijja kukuyamba okuyiiya engeri zonna z’osobola okusikirizaamu bakasitoma okujja bagule by’otunda okulaba ng’ekigendererwa kyo kituukirira.\n12 Mu kiseera kino bw’oba n’ebyuma ebikuba myuziki teekako ennyimba eziraga nti ddala tuli mu kiseera kya Ssekukkulu kijja kukuyamba okusikiriza abantu okujja okukugulako ebintu kubanga ennyimba ezo ziteeka abantu mu mbeera eragira ddala nti bali mu nnaku nkulu era omuntu bw’alusanga nga balutaddeko tayagala kusimbula kuva weruli.\nGift Nakimuli omusuubuzi w’engoye e Kabuusu ku katale agamba nti; “Newankubadde edduuka lyange teriri mu kibuga wakati naye bakasitoma bange batandise okumbuuza ekiraga Ssekukkulu we nkolera.\nBwe nafunye abantu nga bataano nga bonna bambuuza ekintu kye kimu ne nsalawo ngule ebimuli mbitimbe mu dduuka kyongere okulaga abantu bange nti ddala Ssekukkulu yatuuse dda.\nOkumanya kikola, ntandise okulaba abajja ne bangulago engoye naye nga bamaze kutunuulira dduuka lyange bwe lifaanana era waliwo omwami eyanguzeeko essaati n’ahhamba nti ekimukyamizza kwe kulaba edduuka nga lirabika bulungi. Olw’okuba ntandise okukiraba nti omuwendo gwa bakasitoma gutandise okweyongera hhenda kwongerera ddala okukola ebintu ebisikiriza bakasitoma bajje banguleko kubanga kyeraze lwatu nti mu kiseera kino ataafe ku bizinensi ye ayinza obutakola bulungi ssente mu Ssekukkulu.”\nNNYONGEDDEMU EBINTU BYE MBADDE SIRINA\nNisha Kaweesi omusuubuzi w’ebintu by’abakyala e Kasubi yagambye nti, akeetalo k’abantu okugula ebyetaago katandise, era kati naye atandise okutunda ssente eziwerako okusinga gye buvuddeko emabega. “Bwe ndabye guli gutyo ate nga ne bye bambuuza bingi bye sirina ne nsalawo nfune ssente nnyongeremu bye mbadde sirina kasitoma nga bw’ajja okugula olugoye nsobola okumugulizaako engatto, ensawo, essaawa awamu n’obukomo ate nga ne bw’aba ayagala galubindi asobola okuvaawo ng’azirina.\nKino nkikoze kinnyambe okutaayiza kasitooma bw’ajja ne ssente ate nneme kuwa balala mukisa kuzintwalako byonna by’ayagala abe ng’asobola okubiggya mu dduuka lyange era nsuubira nti we naamalirako ennaku zino enkulu nga waakiri nninawo ssente ze nkoze ezitegeerekeka\nGift Nakimuli omusuubuzi w’engoye e Kabuusu ku katale agamba nti; “Newankubadde edduuka lyange teriri mu kibuga wakati naye bakasitoma bange batandise okumbuuza ekiraga Ssekukkulu we nkolera. Bwe nafunye abantu nga bataano nga bonna bambuuza ekintu kye kimu ne nsalawo ngule ebimuli mbitimbe mu dduuka kyongere okulaga abantu bange nti ddala Ssekukkulu yatuuse dda. Okumanya kikola, ntandise okulaba abajja ne bangulago engoye naye nga bamaze kutunuulira dduuka lyange bwe lifaanana era waliwo omwami eyanguzeeko essaati n’ahhamba nti ekimukyamizza kwe kulaba edduuka nga lirabika bulungi. Olw’okuba ntandise okukiraba nti omuwendo gwa bakasitoma gutandise okweyongera hhenda kwongerera ddala okukola ebintu ebisikiriza bakasitoma bajje banguleko kubanga kyeraze lwatu nti mu kiseera kino ataafe ku bizinensi ye ayinza obutakola bulungi ssente mu Ssekukkulu.” NNYONGEDDEMU EBINTU BYE MBADDE SIRINA Nisha Kaweesi omusuubuzi w’ebintu by’abakyala e Kasubi yagambye nti, akeetalo k’abantu okugula ebyetaago katandise, era kati naye atandise okutunda ssente eziwerako okusinga gye buvuddeko emabega. “Bwe ndabye guli gutyo ate nga ne bye bambuuza bingi bye sirina ne nsalawo nfune ssente nnyongeremu bye mbadde sirina kasitoma nga bw’ajja okugula olugoye nsobola okumugulizaako engatto, ensawo, essaawa awamu n’obukomo ate nga ne bw’aba ayagala galubindi asobola okuvaawo ng’azirina. Kino nkikoze kinnyambe okutaayiza kasitooma bw’ajja ne ssente ate nneme kuwa balala mukisa kuzintwalako byonna by’ayagala abe ng’asobola okubiggya mu dduuka lyange era nsuubira nti we naamalirako ennaku zino enkulu nga waakiri nninawo ssente ze nkoze ezitegeerekeka


Bukedde Online - Poliisi eragidde Abaawo b'ekinnansi okukomya okukola ebikwekweto\nPoliisi eragidde Abaawo b'ekinnansi okukomya okukola ebikwekweto\nLukwago ne bameeya batebuse Mulindwa Muwonge...\nPOLIISI eyingidde mu nkayana z’abasawo b’ekinnansi oluvannyuma lw’abakulira ebibiina bya basawo 40 okutwala okwemulugunya kwabwe gye bali nti waliwo akabiina akamu akayitiibwa “Nakazadde Uganda N’eddagala Lyayo” akabatulugunya nga kakola ebikwekweto mu bitundu ebimu ng’ate tebabamanyi.\n“Buli basawo ba kinnansi lwe batandiika okwerumaluma nga buli kibiina kiraaga nti kye kikulira binnewabyo n’abafere bafuna omukisa ne bakozesa embeera eno okubeerimbikamu ne banyaga abantu nga babasuubuzi ensi n’eggulu bwe gaana nga balagira abazadde ababeyumira okussaddaaka abaana baabwe ne bamaliriza nga balina kubasiiba gwa buttemu”. Bwatyo aduumira poliisi n’omuntu wa bulijjo mu Kampala n’emkiriraano bweyategeezezza\nMwebaze yasabye ebibiina byonna bifune olunnaku bakungaane beronddemu olukiiko lw’abasawo abatuufu abanakola ebikwekweto kisobozesse poliisi okukwata abatta abantu mu bitundu by’e ggwanga eby’enjawulo.\nBino Mwebaze yabyogeredde mu lukungaana lw’abasawo b’ekinnansi abakulembeerwa Sylvia Namutebi [ Maama Fiina] aba Uganda N’eddagala N’obuwangwa Bwaffe abakungaanidde ku ofiisi zabwe eggulo ku Nabunya mu Kampala.\nYayongeddeko nti mu kiseera kino ekituufu abasawo b’ekinnansi bangi mu Uganda naye abafere be babasinga obungi era ng’ate bw’obeera tofunye basawo bannabwe abatuufu era abakugu kizibu okubawula era kino kikalubiriza poliisi okukwata abafere bano era ky’ova olaba ng’ekissaddaka baana kizemu buto okweriisa enkuli.\nYagambye nti Maama Fiina owa Uganda N’eddagala N’obuwanggwa Bwaffe ategeke olunnaku mu bwangu ayitte olukiiko nga ne poliisi mweri basale amagezi era n’asaba abakola ebikwekweto bayimirize kubanga wadde balina e bbaluwa gye bagamba nti yavudde wa Ssabaduumizi wa poliisi balina okusooka okugyekanya oba ntuufu si kulwa nga bafere oba bawubisa mu kamawe.\nYabasabye bamuwe ebbaluwa eno mu buwandike nga bemulugunya ku kibiina kya Nakazadde olwo agitwale ewa mukama we Gen Kayihura okukakkasa ekituufu kuyo n’okumubulira emivuyo gye balimu egigenda mu maaso.\nAkulira ekibiina ekigatta abanoozi b’eddagala mu ggwanga lyonna, Jamil Lutakoome Mukwaya yategezezza poliisi nti buli muntu gwe bakata ng’asaddase omuntu basooke bamuguleko gwa buttemu kubanga mu busawo teri mukolo gukolebwa namusaayi gwa muntu abo baba battemu.\nYasabye poliisi okwongera okuyiga abantu abava mu mawanga ag’enjawulo n’abasawo abeteekako amanya agakanga bababulire bye bakola batambulira ku buwangwa ki wano mu Uganda oyinza okwesanga ng’abamu balina emize egyo.


Bukedde Online - Museveni alabudde abajaasi okukomya okukola effujjo ku bantu ba bulijjo\nGavt. ereese etteeka ekkambwe ku basawo b'ekinnansi\nPalamenti egaanyi abasawo b'ekinnansi okud...\nPULEZIDENTI Museveni alabudde amagye okubutaddayo kuboggolera n’okukola olukkaalikkaali lwonna ku bantu ba bulijjo n’agamba nti abajaasi ab’empisa ensiiwufu nga bano tebalina kifo mu ggye lya UPDF.\nMuseveni era alabudde abantu b'ayise ‘'abasiru'' abalina ekirowoozo ky'okutabangula emirembe banuune ku vvu kuba bajja kusanyizibwawo.\nYabadde ku mikolo gy'okukuza olunaku lw'amagye olwa ‘''Terehe Sita ‘' olw'omulundi ogwa 38 olubaawo Febuary 6, buli mwaka. Ku lunaku luno mu 1981, abayekera ba NRA abaali baduumirwa Yoweri Museveni (nga tanafuuka Pulezidenti ) baatandika olutalo olwasuula gavumenti ya Obote ne Gen. Tito Okello Lutwa bwe baalumba enkambi y'amagye e Kabamba - Mubende.\nOlutalo luno lwe lwaleeta Pulezidenti Museveni mu buyinza mu 1986 kyokka ng'erinnya lya NRA lyakyusibwa mu kukola Konsituusoni ya 1995 ne lifuuka UPDF.\nEmikolo gy'okukuza olunaku luno gyabadde ku ttendekero ly'abasomesa erya Kitgum Core PTC e Kitgum mu Acholi era Pulezidenti Museveni gye yasinzidde okulabula abajaasi be nti : ‘' Temukkirizibwa kuboggolera bantu ba bulijjo kubanga be bakama bammwe. Abantu ba bulijjo be babazaala.''\nAbajaasi 188 bawereddwa emidaali. Pulezidenti yagambye nti ng'ogyeko empisa eggye lirina okuba n'omwoyo gwa ggwanga n'okukiririza mu bumu bw'Omufirika.\nYagambye nti obumu bw'Omufirika bujja kusobozesa eggwanga erimu okutambuza n'okutunda ebyamaguzi mu ddala.Nga yeyambisa erinnya ly'eyali omumyuka wa Pulezidenti Gilbert Bukenya ‘'Baalibaseka'', Museveni yagambye nti abaali basekerera NRM ky'ekiseera batunule balabe by'etuseeko.\nYasuubiza okukolera abatuuze b'omu kitundu enguudo ezitanakolebwa. N'agamba nti ekitundu ky'obukiikkkono (North) kigenda kubaamu amasanyalaze mangi n'okusinga e Jinja y'ensonga lwaki kyetaaga okukolebwamu ekibangirizi ky'amakkolero ekinene mu kifo ky'okulowooleza mu kugatambuza okuva eyo okugaleera e Kawanda okumpi n'e Kampala.\nYakuutidde abantu okulwana okulinnyisa enfuna yabwe mu maka nga bayita mu kutumbula ennimi ey'omulembe n'okuva mu kulowooleza mu kulima emmere ey'okulya balime yakutunda.\nYannyonnyodde nti kino balina okukikola nga ne gavumenti bw'efuba okussaawo embeera eneesitula ebyenfuna ng'okuleeta bannamakolero. Yassizza abantu enseko bwe yasiimye omubaka w'ekibuga Kitgum eyali owa FDC Beatrice Anywar olwa kye yayise okukomya okwambala ebigoye ebya langi birango ebitategerekeka n'adda mu ‘kyenvu (ng'eno ne langi ya NRM).\nAkulira eby'okukunga abajaasi mu by'obufuzi Brig. Henry Matsiko yagambye nti bikujjuko by'okukuza olunaku lw'amagye UPDF egabye obutimba bw'ensiri 100,000, n'ejjanjaba abalwadde 15,541 n'okugaba omusaayi.\nMinisita w'eggwanga ow'ensonga z'ebweru, Okello Oryem yasuubizza okufunira Pulezidenti Museveni ettaka mu kitundu kya Acholi naddala mu Cwa East okutandikawo ffaamu esomese abantu eby'obulimi bw'omulembe.\nAbagambibwa okufera bakwate\nAlokomye ababadde bamumizisa enjaga agitwale e china


Bukedde Online - Omusawo asambye omwana wange ali mu leeba bbebi n'afa\nMaama alumirizza mukamwana okutta mutabani we\nEngeri omukulu w'ekika ky'Engo gye yasimat...\nSpecioza Nanyanzi nnyina wa Betty Nambajje 19, ababeera ku kyalo Musaba mu ggombolola y'e Myanzi mu disitulikiti y'e Kassanda y'alumiriza omusawo mu ddwaaliro ekkulu e Mityana okusamba muwala we eyabadde agenze mu ddwaaliro ky'agamba nti kye kyavuddeko bbebi okufa nga yaakazaalibwa.\nOmulwadde yayingira leeba abasawo abaaliwo ne bamugamba nti alindeko omusawo omukulu ajja okubalaba ne balwadde banne asooke abeekebejje amanye abanaalongoosebwa n'abo abalina okuzaala era oluvannyuma abanaalongoosebwa baayawulwamu omwana owange nassibwa mu balwadde abanaasobola okuzaala.\nKu Lwokusatu nga November 21, twasiibawo ne muwala wange ku ddwaaliro nga tulindirira oky'okuzaala obulungi naye mu kiro ku ssaawa nga 7:00 yafuna ebisa.\nYeenyoola enfunda eziwera wansi ku seminti mu waadi wakati nga bw'asinda.\nEky'okukola kyambula naye nga nnina essuubi nti essaawa yonna yali asumulukuka.\nMu ddakiika ntono, omusawo gwe nneetegereza obulungi yajja omwana wange we yali yeenyoolera ng'ayambadde gaamubbuutusi n'amusamba mu bbunwe omulwadde kye yava agwa wansi.\nOkumusamba yasooka kubuuza nti "ggwe nnyabo wano we weenyoolera we wali ebitanda? Ebitanda tobiraba, ekyaddirira n'amusamba.\nMba nninako we nnindidde bampite hhenda okuwulira nga bampita nti "Ggwe nnyabo nnannyini mulwadde ono yitawo omulwadde wo agudde wansi, olwo yali avudde ku kitanda n'agwa wansi ebigwo ebiwera.\nNamuzza ku kitanda kye naye ng'alaajana kimu nti ‘nfa obulumi, sikyawulira mwana mu lubuto.\nYe omusawo eyasamba omwana wange yunifoomu yali agikyusizza amangu ago n'assaamu eya langi ya kiragala naye nze yali takyasobola kumbuzaabuza kubanga nali mmwekkaanyizza mu maaso.\nKu Lwokuna ku makya abasawo baanona omulwadde wange n'assibwako eccupa z'amazzi era wayita eddakiika ntono n'alongoosebwa ng'alemeddwa okusindika omwana naye ebyembi omwana yaggyibwayo munda nga mukoowu abasawo ne bamumpa naye ng'atokota ekifuba.\nNamuddusa ew'omusawo akola ku nsonga z'abaana mu ddwaaliro lye limu n'amussaako omukka nga wendi awo olwo omwana n'atandika okusesema omusaayi, kye yava amussa akapiira mu nnyindo okumusikamu omusaayi. Okussiza ku mukka yakumalako ennaku ssatu n'afa.\nAbamu ku bali ku kakiiko akakulira eddwaaliro ly'e Mityana abanoonyereza. Wakati ye Ssentebe waabwe Experito Kalyango.\nMuwala wange yassibwamu akapiira. Ekitundu we yalongoosebwa ku bukyala si ky'ekifo we yali ateekeddwa okuyisa omwana ng'abakyala abalala abalongoosebwa, naye bwe nagezaako okubuuza abasawo bantegeeza nti ekyali kisse muzzukulu wange yali azaaliddwa ng'akooye ne bansuubiza okusigala nga bajjanjaba omulwadde Nambajje asobole okuwona.\nOmukulu w'eddwaaliro Vincent Kawooya yampita mu bwangu ddala ng'omwana yaakafa n'anziza mu kasenge n'ambuuza nti ‘naye wamma nnyabo ggwe olowooza kiki ekyasse muzzukulu wo, namuddamu kimu nti mulimu gwammwe okunoonyereza naye nga tannazaala omusawo yamusambye n'antegeeza nti baali baakwongera okunoonyereza.\nOmusasi yatuukiridde akulira eddwaaliro lino, Medical Supretendant, Dr.Vincent Kawooya era yamusanze yaakava mu lukiiko lwe yeetabyemu n'akakiiko akapya akaalondeddwa okuddukanya eddwaaliro.\nMu kafubo ke baabaddemu ne ssentebe w'akakiiko omulonde Experito Kalyango n'abalala ku kakiiko okwabadde Jennifer Nakayondo ne John kabango. Kawooya bwe yabuuziddwa ku nsonga ez'omulwadde eyasambiddwa omusawo, omusasi yamukwasizza ssentebe w'akakiiko y'aba annyonnyola kyokka era bombi ssentebe n'akulira eddwaaliro baasoose kwevumba kafubo ka babiri.\nExperito Musisi Sentebe w'olukiiko olukulira eddwaaliro ekkulu ery'e Mityana ku nsonga y'okusamba omulwadde yayogedde bwati: "Akakiiko okusituka okujja ku ddwaaliro nasoose kuwulira luvuuvuumo mu bantu nti waliwo omusawo mu ddwaaliro lyaffe eyakoze bwati ne bwati, (kye yakoze yabadde takyogera) kwe kusitukiramu ne tujja tulabe ogubadde.\nTwasoose kutuula ne maama w'omulwadde n'omulwadde ne babaako bye batunnyonnyola.\nOluvannyuma twasazeewo okuyita abasawo bonna abakolera mu ddwaaliro lino ne twogeramu nabo era ne twongera okubabangula ku ngeri gye balina okweyisaamu n'abalwadde.\nFfe ng'akakiiko tuvumirira ekikolwa eky'obulabe kyonna ekiyinza okutuusibwa ku mulwadde abeera azze okuyambibwa era kaweefube gwe tutandise ow'okunoonyereza ssinga tuzuula nti waliwo omusawo eyakoze ekikolwa eky'ekko ku mulwadde waakubonerezebwa.\nTugenda kutandika emisomo ku mikutu gy'empuliziganya egy'enjawulo twongere okubangula abalwadde baffe engeri gye balina okuganyulwa mu malwaliro ga Gavumenti", ssentebe bwe yategeezezza.\nOluvannyuma lw'ennaku ttaano, ku Lwokubiri omusasi yazzeemu n'akubira ssentebe w'akakiiko ku biki bye bazudde oluvannyuma lw'okutegeeza omusasi waffe nti bajja kumukubira bamutegeeze, n'addamu n'akkaatiriza nti mu wiiki bbiri baakufulumya alipoota ku mbeera y'abalwadde mu ddwaaliro.\nYagasseeko nti, bataddewo enkessi mu ddwaaliro okufuna ekituufu ku mulwadde Nambajje naye n'okutuusa kati tewali musawo yaavuddeyo kulumiriza munne nti aliko omulwadde gwe yakosa.\nOmumyuka w'omubaka wa Pulezidenti ayogedde: Isha Ntumwa agamba nti, " Kyannaku abasawo baffe abalina okututaasa mu mbeera enzibu ate okudda ku mulwadde okumutulugunya.\nOmusawo atulugunya omulwadde abeera akontana n'amateeka agamufuga era tugenda kwongera okunoonyereza eyakoze ekikolwa ekyo akangavvulwe.\nOnyango Cranes emusanga Zimbabwe


1 Bassekabaka 19:19,2 Bassekabaka 2:14,Okuva 14:21,Okuva 14:22,Okuva 14:29 LCB - Okuyitibwa kwa Erisa - Awo Eriya - Bible Gateway\n1 Bassekabaka 19:19\n1 Bassekabaka 19:19 Endagaano Enkadde nʼEndagaano Empya (LCB)\n19 Awo Eriya n’ava eyo n’asisinkana Erisa mutabani wa Safati ng’alima n’emigogo gy’ente kkumi n’ebiri, ye ng’alimisa ogw’ekkumi n’ebiri. Eriya n’agenda gy’ali n’amusuulako omunagiro gwe.\n2 Bassekabaka 2:14\n2 Bassekabaka 2:14 Endagaano Enkadde nʼEndagaano Empya (LCB)\n14 N’addira omunagiro gwe yali alonze n’aguzinga n’akuba amazzi n’ayogera nti, “Kaakano Mukama, Katonda wa Eriya ali luuyi wa?” Bwe yakuba amazzi ne geeyawulamu, agamu ne gadda ku luuyi olwa ddyo n’amalala ku luuyi olwa kkono, n’asomoka.\nOkuva 14:29 Endagaano Enkadde nʼEndagaano Empya (LCB)\n29 Naye abaana ba Isirayiri bo nga batambulira ku ttaka kkalu wakati mu nnyanja, amazzi nga gakoze ekisenge ku ludda lwabwe olwa ddyo ne ku lwa kkono.


Bukedde Online - KIRUDDU: Eddwaaliro lya Mulago eryaleeta emiranga mu kitundu eky'emirembe\nBakirimaanyi 2 abafuga ensi bassiddwa ku minzaani\nSerwadda aggudde olutalo ku Bujingo, Kigan...\nAnnyonnyola nti, abantu nabo bangi abajja mu ddwaaliro lino okusinga ku baali basuubirwa ekivaako ebikozesebwa naddala eddagala okuggwaawo amangu kubanga abantu babeera basusse ku baabalirirwa obungi.\nEd dwaaliro lya Kiruddu nga bwe lifaanana wabweru. Mu katono ku kkono, y’akulira eddwaaliro lino Dr. Charles Kabugo.\nBANGI bajja basinda nga bwe bakekejjana. Abalala bajjira mu bugombe obukaaba nga bulinga obutegeeza bonna ababuwulira nti mutere mwesege, ono obulamu bwe buli ku kaguwa.\nBwe wayita akaseera eyazze asinda nga bw’akaaba omulaba ng’addayo ng’amwenya.\nKyokka waliwo n’abo abaddirirwa emiranga n’okwaziirana nga basenvudde.\nGano ge maloboozi amapya era agatiisa agasaanikidde Kiruddu e Buziga ne gakyusa ekitundu ekyali ekisirifu era eky’emirembe.\nNkwanirizza ku ddwaaliro ly’e Kiruddu abangi lye bayita Mulago Omupya. Baliyita Mulago omupya kubanga obujjanjabi omuntu bwe yasuubiranga okusanga mu ddwaaliro e Mulago obusanga eno era bangi abagenda e Mulago ne babasindika Kiruddu.\nEddwaaliro lino ppya kubanga lyatandika okukola omwaka oguwedde. Bw’otuuka ku ddwaaliro e Kiruddu, olina kusooka kweyanjula ng’owaayo ebikwogerako naddala densite ey’eggwanga okukakasa nti ddala omuntu ayingira mutuufu n’okwongera okunyweza ebyokwerinda.\nMu kiseera kino ng’eddwaaliro lya Mulago liddaabirizibwa, Kiruddu lye litwalibwa nga Mulago era abalwadde abeetaaga obujjanjabi naddala ku ndwadde ez’amaanyi gye basindikibwa.\nOkutuukayo ng’ova mu ppaaka olinnya mmotoka ezidda e Salaama - Munyonyo ne zikuteeka ku ddwaaliro wennyini. Mu kiseera kino mmotoka zitwalirawo 1,500/-.\nAkulira eddwaaliro lino, Dr. Charles Kabugo, agamba nti olw’okuba eddwaaliro lino si ddene kutuuka ku Mulago, waliwo obulwadde obutakolebwako mu ddwaaliro lino ng’abalwadde ababulina basindikibwa mu malwaliro amalala nga Kawempe kuba nalyo Mulago alina enkolagana eyatandikibwawo ne KCCA egatwala.\nAb asawo (abambadde ebyeru) nga bajjanjaba omulwadde e Kiruddu mu ddwaaliro.\n1 Abayidde omuliro ogw’ebika byonna omuli okwokererwa, okuggya amazzi oba ebiyiika ebyokya, asidi n’ebirala byonna.\n2 Obulwadde bw’ensigo.\n3 Obulwadde bw’olususu obwa buli kika.\n6 Amabwa g’omu lubuto (Alusa).\n7 Obulwadde bw’obwongo ng’okusannyalala wabula abatabuse obwongo tebabakolako.\n8 Obulwadde bw’omutima\n9 Obulwadde bw’amawuggwe omuli akafuba, okukolola.\n10 Omusujja omuli ogw’ensiri, ogw’omu byenda, mulalama n’emirala.\n11 Obulwadde bw’ekibumba.\n12 Okukeberwa munda okutandikira mu mumiro okutuuka mu byenda okuyita mu kapiira.\n13 Ezimu ku ndwadde z’amagumba naddala ebinywa n’ennyingo wadde ng’amagumba gennyini ate tebagakolako.\n14 Obulwadde bw’omu kifuba.\nEm u ku ambyulensi ezitambuza abalwadde abayi.\nKiriniki ezibeerayo ku nnaku ez’enjawulo\nKu Mande wabeerawo kiriniki ya puleesa.\nKu Lwokubiri bajjanjaba ensigo n’obulwadde bw’omutima.\nKu Lwokusatu kujjanjaba omukka mu lubuto ne ssukaali.\nKu Lwokuna wabeerawo kujjanjaba balwadde ba mutima n’obulwadde bw’omu musaayi.\nKu Lwokutaano abalwadde b’akawuka ka siriimu, abalwadde b’ekibumba, ab’ennyingo.\nAte nga kiriniki y’olususu ebeera nzigule wiiki yonna Abalwadde bangi tebannamanya malwaliro gakugendamu\nOkusinziira ku Dr. Kabugo, waliwo okusoomoozebwa kw’abantu abajja mu ddwaaliro lino okufuna obujjanjabi ng’oluusi si be balina okububawa okusinziira ku nteekateeka z’eddwaaliro lino.\n“Tufuna okusoomoozebwa nga batuleetedde abantu abalina obulwadde bwe tutalinaako basawo bakugu mu bwo ng’abakyala abazaala kubanga obulwadde bw’abakyala bwonna tetubukolako.\nPoliisi nayo emanyi okukwata abalwadde b’emitwe n’ebatuyiira wano ate nga tetubakolako balina kugenda Butabika olwo ne tutawaana nabo okubafulumya”, Dr. Kabugo bw’agamba.\n“Bw’otwala ekyokulabirako ky’abalwadde abalina okuweebwa ebitanda abaabalirirwa, balina kubeera 170 mu kiseera ekimu kyokka mu kiseera kino okutwalira awamu tubeera n’abalwadde 250”, Dr. Kabugo bw’annyonnyola.\nAyongerako nti, kiriniki nazo zijjuza abantu okugeza ssukaali abeera n’abantu abasukka mu 300, awakebererwa wabeerawo abantu abasukka 150, abeetaaga okuyambibwa amangu tufuna wakati wa 50 ne 70 olunaku nga bano bava mu buli kitundu kya ggwanga.\n“Tukyalina okusoomoozebwa kw’abajjanjabi abangi abayingira eddwaaliro buli kiseera ne bavaako okwonoona ebikozesebwa naddala ebitanda, okusaasaanya obulwadde okugeza akafuba oba ssinga wabeerawo ekirwadde ekibaluseewo kizibuwala okulwanyisibwa kuba abantu abajja mu ddwaaliro basobola okufuluma nakyo ne bakitwala gye babeera oba okukireetera omulwadde ne bamwongera obulwadde obulala”, Dr. Kabugo bw’annyonnyola.\nOkusinziira ku Dr. Kabugo, abantu abaliraanye eddwaaliro bakyalimu ensisi y’abantu abafa kyokka agamba nti kino balina okukimanyiira kuba eddwaaliro lye baliraanye ddene okusinga eryaliwo eryali liddukanyizibwa KCCA.\n“Abantu abafa 90 ku 100 bafa mu ssaawa mukaaga nga baakatuusibwa mu ddwaaliro. Kino kiva ku balwadde okubalwisa okutuusibwa mu ddwaaliro ate abalala babatereka awaka bwe balaba ng’embeera etabuse olwo ne babaddusa mu ddwaaliro nga balowooza abantu bwe banaawulira nti omulwadde afiiridde waka kiggya kulabika bubi ne batawa musawo mukisa gwa kutaasa bulamu bwa muntu oyo”, Dr. Kabugo bw’agamba.\nEddwaaliro lyassibwamu lifuti\nEddwaaliro lino lyazimbibwa mu ngeri eyanguyiza abalwadde n’abajjanjabi okulitambuliramu naddala okuva wansi okutuuka mu kalina eza waggulu nga mulimi lifuti ezikusitula okukutuusa w’olaga mu lutemya lwa liiso.\nMu ngeri y’emu, abantu abaliko obulemu nabo baalowoozebwako ng’awayitirwa okutuuka waggulu tewali madaala okuggyako amakubo agaakolebwa nga gakkirira n’okwambuka ng’aliko obulemu asobola okwekulula oba okuvuga akagaali ke bulungi okutuuka yonna gy’alaga okufuna obujjanjabi.\nDr. Kabugo agamba nti, mu ngeri y’emu baafuna n’ebirala ebitasosola ng’abantu abaliko obulemu basobola bulungi okubikozesa nabo ne bafuna obujjanjabi okutuufu.\nAgamba nti, balina abasawo abakugu abamala era buli mulwadde afuna okubudaabudibwa kwe yeetaaga ekiseera kyonna.\n“Ng’amalwaliro amalala mu Uganda, waliwo ebika by’eddagala ebimu lwe biggwaawo kyokka wadde ng’omuntu abeera azze n’atafuna ddagala, omusawo amukebera era n’amubuulira ekimuluma n’eddagala lye yeetaaga waakiri n’ategeera eky’okukola”, Dr. Kabugo bw’agamba.\nMu ngeri y’emu agamba nti ebikozesebwa nabyo bikyaliwo mu kiseera kino omuli emifaliso, ebitanda n’ebirala era abalwadde bafuna empeereza ezisinga obulungi mu ddwaaliro lino.\nEddwaaliro ly'abakazi n'abaana bokka ligguddwaawo mu butongole


Bukedde Online - Palamenti ewadde Gav't nsalesale ku bayinvesita abakola obutembeeyi\nBaabano ababaka abatavuddemu kigambo kyonna mu mwaka ogwokubiri mu Palamenti\nBesigye akkirizza okuwangulwa mu kalulu k'...\nPALAMENTI ewadde gavumenti nsalessale wa myezi mukaaga okussaawo amateeka amalambulukufu ku mirimu egitalina kukolebwa bagwiira bajja mu Uganda gisobole okulekerwa bannansi beefunire eky’okulya mu kifo ky’abeefuula ba ‘yinvesita’ okugibatwalako.\nWaludde nga waliwo okwemulugunya nti abagwiira bangi bayiika mu Uganda nga beefudde ba ‘yinvesita’ kyokka bwe batuuka muno ne batandika okukola obulimu obutagya mu bye bajja kukola egyandikoleddwa bannansi ng’obutembeeyi n’emirala.\nBino biri lipooti y’akakiiko ka palamenti akawa abantu omukisa okuyisibwa ekyenkanya ‘committee on equal opportunities’ akakubirizibwa omubaka Mohammad Nsereko (Kampala Central) ekwata ku bagwiira abayiika muno ne bakola emirimu egyandikoleddwa Bannayuganda ng’okutembeeya n’ebirala.\nAbabaka bagamba nti wadde amateeka gagaana ‘yinvesita’ okufuna ettaka mu Uganda okwenyigira mu kulima n’okulunda kyokka gamukiriza okukola bizinensi endala. Kino kiri bwe kiti kuba obukadde 400 ezibasabwa ng’omusingo nga bajja wano amateeka gabakiriza ate okuzeeyambisa mu kusuubula nga baleeta muno ebyamaguzi okuva ebweru.\nAbabaka bagamba nti ensimbi ezo ntono nnyo era zeetaaga okwongezebwa olwo abagwiira abajja wano babe nga ‘babinojjo’ abatazze kwenyigira mu kusuubula kwa kuleeta muno byamaguzi kwokka wabula nga beenyigira mu kutandika wano makkolero ne bizinensi ennenne.\nAbabaka baagala amateeka agakwata ku bayingira n’okufuluma muno wamu n’agalambika ebisanizo by’abagwiira abajja wano galambikibwe bulungi n’okulaga emirimu egirina okukolebwa Bannayuganda ng’abagwiira tebagikwatako.\nBaagala ekitongole ekivunaanyizibwa ku bayingira mu ggwanga ekya ‘Directorate of Citizenship and Immigration Control’ kyongerwe ssente kisobole okukola obulungi emirimu gyakyo.\nBagamba nti ekitongole ekirondoola ababadde bayingidde mu ggwanga kiwebwa ssente ntono (obukadde 250) mu bajeti nga zino ntono zeetaaga kweyongerako.\nBagamba nti amakkampuni amanene agatandika wano bizinensi naddala agazimba galina okussibwako amateeka okulaba nga Bannayuganda bagaganyirwamu nga bawebwa emirimu mu kifo ky’emirimu egising egy’ekikugu okuwebwa abagwiira abajja n’amakkampuni gano.\nAbabaka baagala etteeka erigaba layinsi z’ebyobusuubuzi ‘Licencing Act’ nalyo likyusibwe lisobola okutangira abagwiira abagala okwenyigira mu by’obusuubuzi obutamala gayingirira buli mulimu. Era baagala n’etteeka erisaawo omusaala ogulina okutandikirwako okusasula omukozi lissibwewo.\nEra baagala n’etteeka ly’obupangisa likyusibwe , ng’omugwiira ayagala okupangisa wano alina okuwebwa ekizimbe ng’amaze kulaga pamiti emukiriza okukolera wano emirimu era ng’egyo gy’alina okukola sso ssi kulandukira ku mirala Bannayuganda gye basobola.\nAbabaka bagamba nti ‘abagwiira’ abasinga abajja mu Uganda basaba pamiti za kukola mirimu mitonotono ne Bannayuganda gye basobola okukola. Baagambye nti omuwendo gw’abagwiira abali mu Uganda tegumanyiddwa bulungi kuba waliwo abayingira mu ngeri emenya amateeka.\nAbabaka era beemulugunya nti ekitongole ekivunaanyizibwa ku kulondoola abagwiira ababa bayingidde mu Uganda tekirina bakozi bamala kutuukiriza mirimu gyakyo.Beemulugunya nti tewali mateeka gamala kutangira Bannayuganda kumalibwa ‘mirimu’ gye basobola kufunamu ssente egitwalibwa abagwiira.\nOmubaka asimattuse abazigu b'emmundu: Bamuzingizizza e Kawanda we battira Abiriga\nBbebi eyabula emyaka ebiri egiyise bamuzudde


Bukedde Online - Minisita Alupo alabudde abakulu b'amasomero g'e Nakasongola 'abafere'\nMinisita Alupo alabudde abakulu b'amasomero g'e Nakasongola 'abafere'\nMubajje akunze Bannayuganda okugenda e China\nEngeri bagenero b''e Rwanda gye bazze bate...\nAdded 6th January 2014\nMinisita w’ebyenjigiriza n’emizannyo, Jessica Alupo alabudde kkampuni eziri ku gw’okuzimba ebizimbe ku masomero ga gavumenti nti bwe zitaamalirize mirimu gyazo mu budde zaakuvunaanibwa mu mbuga z’amateeka.\nBya FRANCIS SSENJOBE\nAlupo okukambuwala bwati, yabadde ku ssomero lya Namikka P/S mu ggombolola y’e Lwabiyata mu disitulikiti y’e Nakasongola ku kabaga akaategekeddwa minisita w’obutebenkevu bw’eggwanga era omubaka w’e Budyebo, Muruuli Mukasa nga yeebaza abalonzi olw’okumuyiira obululu ng’omubaka wabwe mu palamenti.\nAlupo yasoose kulambula ssomero lya Lwabiyata Seed Secondary School gye yasanze\nnga kkampuni ezimba ekizimbe ekinaasomesezebwangamu amasomo ga ssaayansi\ntennakimaliriza era n’assa omukulembeze w’essomero lino Gideon Koire ku nninga\nannyonnyole obuzibu we buli.\nAlupo yennyamidde kuba ekizimbe kyalina kumalirizibwa mu June w’omwaka oguwedde, kyokka kati abayizi bafiirizibwa olw’abakizimba okukola akasoobo.\n“Kyennyamiza okulaba ng’ekizimbe kino tekinnaggwa ate ng’amasomero\namalala ebyago byaggwa dda wadde byatandika okuzimbibwa mu kiseera kye kimu.\nEnsangi zino Gavumenti essira eritadde nnyo ku masomo ga ssaayansi era tetugenda kutunula butunuzi ng’abantu bataataaganya entekateeka za gavumenti,” minisita\nYategeezezza nga bwe waliwo kkampuni endala 31 mu bitundu by’eggwanga ebitali bimu ezimaze okuyimirizibwa ku mirimu era ne zikubwa mu mbuga z’amateeka wamu\nn’abakulembeze b’amasomero abeekobaana nazo okulemesa enteekateeka za Gavumenti.\nKigambibwa nti abakulembeze b’amasomero bangi beekobaana ne kkampuni zino ne bagaana okumaliriza emirimu ate ne bapeeka Gavumenti ensimbi mu ngeri ey’ekikuluppya.\nYasuubizza nga Gavumenti bw’egenda okuzimba ekifo awasomesebwa kompyuta ku ssomero lino nga kirimu kompyuta 40 ssaako okuzimba ekisulo ky’abaana abawala.\nMinisita Mukasa yategeezezza nga Gavumenti bw’erina enteekaeeka z’okuzimba ettendekero ly’ebyemikono eddala e Migyera, okulwanyisa ebbula ly’emirimu mu Nakasongola.\nYawaddeyo ssente ezisoba mu kakadde ziyambeko mu kuzimba ekkanisa okuli eya Namikka C.U ne Kirenge Church of God.\nMinisita Alupo alabudde abakulu b’amasomero g’e Nakasongola ‘abafere’\nAbabaka basaba Palamenti ezze Abantu kye bagamba ensonga za Buganda mu ddiiro


Bukedde Online - Obujulizi bwa Munyagwa ku dayirekita Musisi busaziddwaamu\nOmukazi omufumbo bamukwatidde ku lubalaza ng'asinda omukwano\nAbasomesa baddukidde mu palamenti ku by'om...\nSSENTEBE w’olukiiko lw’ettaka mu Kampala Yusuf Nsibambi agambye nti Jenniffer Musisi yaggala ofiisi z’olukiiko luno n’ekigendererwa ky’okubuza ssente z’ekitongole kubanga yaggya ssente ezikunukkiriza mu buwumbi busatu n’obukadde 300 ku akawunti y’olukiiko mu Orient Bank kyokka mu bbanka ya Uganda enkulu baatuusaayo akawumbi kamu n’obukadde 200.\nBYA BENJAMIN SSEBAGGALA NE ALICE SUSAN NAKAWUKA\nNsibambi yabadde mu maaso g’omulamuzi Catherine Bamugemereireakulira akakiiko akabuuliriza ku Lukwago n’ategeeza nti mukyala Musisi ne banne tebaagoberera mateeka ne bagoba eyali omuwandiisi w’akakiiko Sarah Kusiima ne fayiro zonna ne bakolagana ne poliisi ne bazibuzaawo.\nYannyonnyodde nti abamu ku baali abakozi ba KCCA baakwata Kusiima ne bamuggalira ku poliisi okumala ennaku 2 nga tebamugguddeeko musango nga bakulirwa Jacob Lukambuzi eyakoma mu P.7 baamenya mateeka kyokka baakolera ku biragiro bya mukyala Musisi.\nYayongeddeko nti ekiseera kino babagumaaza nti ofiisi y’eby’ettaka nzigula wabula bw’eba terina muwandiisi waayo tesobola kukola mirimu kubanga ye yingini.\nYategeezezza Omulamuzi nti mukyala Musisi mwewulize, yeemanyi era tatuukirirwa kubanga bino byonna bibaddewo ye n’afuba okumutuukirira balabe bwe bagonjoola ensonga nga takkiriza kumusisinkana era mu kiseera kino KCCA y’ekola ku nsonga z’ettaka mu Kampala ekikontana n’etteeka.\nMunnamateeka Kiryowa Kiwanuka bwe yabadde abuuza Nsibambi ebibuuzo yamusabye akakase oba Musisi n’avunaanyizibwa ku byensimbi Nakandi ssente ze baggya ku akawunti y’ekitongole tebaazituusa mu bbanka enkulu n’ategeeza nti asobola okuleeta ebiwandiiko kyokka oluvannyuma yategeezezza nti tekijja kusoboka okuggyako nga kkooti eyisizza ekiragiro.\nOmulamuzi akulira akakiiko yasuubizizza okugoberera ensonga bamanye ekituufu.\nNsibambi nga tannaba kujja basoose kuyita meeya w’e Kawempe Mubarak Munyagwa amalirize okwanukula ebibuuzo munnamateeka n’ategeeza nti yabadde alwadde ng’ali mu ddwaliro. Omulamuzi yategeezezza nti singa obudde bw’amalya g’eky’emisana buyita nga Munyagwa talabise obujulizi bwe bw’abadde bwakusazibwamu.\nOlweggulo Munyagwa yazze n’alaga ebbaluwa z’eddwaliro n’agenda mu maaso n’okubuuzibwa kyokka Omulamuzi n'asazaamu obujulizi bwe.\nEnsonga z'obufumbo zitambulira ku kuba na mmizi\nEnsobi za munno toziraalaasa


Bukedde Online - URA eza CAF ezitandise na maanyi\nURA eza CAF ezitandise na maanyi\nBeetingi afuuse mulimu mu Uganda\nURA FC eyogeza maanyi mu za Afrika\nOLUTALO lw’okweggyako ekikwa ky’okuviirangako ku luzannya olusooka mu mpaka za CAF Chamipions League, URA erukutte na maanyi bw'etimpudde Lesotho Correctional Services ggoolo 3-0 mu luzannya olusoose mu kisaawe e Namboole.\nURA 3-0 Lesotho Correctional Service\nEnfunda essatu eziyise URA ebadde ewandukira ku luzannya lusooka kyokka omutendesi Alex Isabirye ku luno teyakomye ku bigambo bwe yaweze wabula yayungudde ttiimu kabiriiti eyalaze nti olugendo lwayo lutangaavu.\nKapiteeni Manco Kaweesa ye yasoose okuteeba okwazze eya Sula Baagala ne Austine Nsumba ekyawadde Isabirye amaanyi n’agamba nti, “ttiimu yange ebadde esobola okuwangula ne ggoolo ezisingako kyokka emikisa mingi gitufudde. Nga tudding’anye, tujja kubakaabya akayirigombe kuba tutegedde enzannya yaabwe.” Mokhothu Moshuli atendeka Lesotho Correctional yagambye nti, “Tewali kitasoboka era mmanyi nti tujja kusuna ggoolo ze twetaaga tuyitumu nga tudding’anye.”\nBadding’ana mu wiiki bbiri mu kibuga Maseru e Lesotho.


Bukedde Online - Bugingo azzeemu okulengezza mukyalawe Teddy\nBugingo azzeemu okulengezza mukyalawe Teddy\nAb’e Tooro basazeewo kuwa Museveni mu 2021...\nBannamateeka bakubye ebituli mu bya Bugingo...\nPAASITA Aloysius Bugingo ayongedde okusoomooza mukazi we Teddy Naluswa n’amugamba nti, bwe yeeraba obunene, talowooza nti, abatono alina ky’abasinga.\nYagambye nti, omubiri Naluswa gw’alina, alowooza w’amaanyi nnyo nti, asobola okulinnya abalala ku mitwe ne batabaako kye banyega n’akamutema nti, bw’amulaba obutono talowooza nti wa kujoogebwa aleme kwerwanako.\n“Omanyi njagala nnyo olulimi Oluganda kubanga lulimu ebigambo bingi eby’amakulu ky’ova olaba baagera nti, akasajja akatono akanyoomera mitala wa mugga kubanga bw’okasemberera kayinza okukumegga kati ne Teddy adda eyo omubiri ne gumulimba kyokka tamanyi nti, baamumegga dda!” Bugingo bwe yakoonye Teddy ng’ayita mu ngero.\nBugingo yabadde mu lukuhhana lw’okusaba kw’okuyita mu kiro ku Lwokutaano olwabadde ku kkanisa ya House of Prayer Ministries International e Makerere era obwedda ayogera bino byonna ng’abagoberezi bakuba enduulu nga bwe boogerera waggulu nti ‘Ssebo omunnyo gunoze yongera’ ate abalala nga bwe basaakaanya nti, ‘ky’ekyo ddadi ate ku luno bya ddala tebalowooza nti, olimba oli ku mulamwa’.\nBugingo era yazzeemu okunenya Teddy n’ategeeza nti, yakola nsobi nnene okuddukira mu basumba abamulwanyisa kubanga yabawa oluwenda we bayitira okusaanyaawo ekkanisa ye kubanga bulijjo yasirika nga baabulwa ekkubo we bayitira wabula n’ategeeza nti wadde balwana naye tebasobola wadde okuweza amakkati g’abantu b’alina era bwe baba beewulira nti bamusobola bajje beepime eryaanyi mu kisaawe e Namboole.\nBugingo yayongeddeko nti ye omweyogereze tasobola kumusuuza kayanzi ke era enteekateeka zonna z’alina wa kugenda nazo mu buli mbeera wadde ayita mu kusoomoozebwa okwamaanyi naye amanyi ky’ayagala era wadde bino byonna yabadde abyogerera mu ngero naye abantu obwedda bamutegeera nga bbo bongera kuwaga nti ‘ddadi genda mu maaso n’ez’embaga tujja kuzisonda gwe kirumye agende yeetuge.\nYayongeddeko nti naye takyewuunya kubanga buli lw’abeerako n’ekintu ky’alangirira okukola ekyamaanyi wabaawo entalo ezibalukawo nga bwe yalangirira okugula ettaka lya Canan, abasumba bangi abamuggulako olutalo nga bakoze leediyo zaabwe nga balowooza anaalemwa naye tekyasoboka nti kati ne ku luno bwe yalangiridde okuzimba Pentagon sitaani yayitidde mu mukyala we Teddy naye tebajja kumusobola ne bwe banaabeera mu bibinja kubanga kino kitono nnyo ku ye alina Katonda.\nAZZEEMU OKULUMBA SSENYONGA\nBugingo omudumu yazzeemu okugutunuza mu musumba munne Jackson Ssenyonga n’amuteegeza nti, bw’amuyita omusumba omubbi akimanye y’asinga obubbi era bw’akola kampeyini y’okuyita abantu b’abbye ayinza n’okubulwa w’abateeka kubanga buli eyali ayingiddeko mu kkanisa ye amukaaba.\n“Otunuulira abantu nga Ssenyonga ne bakusobera kubanga oyo bwe kuba kufa yafa dda ate nze sirwana na bafu.\nWadde ampita omubbi era nabbi w’obulimba naye agende mpola kubanga nze sikakangako bantu kuwaayo ssente zonna basigazeemu zibazza waka nga ye bw’akola mu kkanisa ye ate agende mpola kubanga bwe hhamba kuyita bantu be yabba sisobola na kufuna we mbateeka” Bugingo obwedda bw’awanda omuliro.\nHouse of Prayer Ministries,\nPaasita Teddy Bujingo,


Bukedde Online - Basseagambibwa okubba bodaboda\nEKIBINJA ky'abatuuze n'abavuzi ba bodaboda e Lukaya mu Kalungu, bavumbiikirizza omuvubuka abadde abbye bodaboda ya munNaabwe ku lumbe ne bamukuba.\nPoliisi w’etuukidde okumutaasa ng'asigaddeko kikuba mukono era n’afa nga bamutuusa mu ddwaaliro e Masaka.\nOkusinziira ku Abrahams Tukundane aduumira poliisi mu disitulikiti eno, Farouk Ssuuna 28, ng'abadde muvuzi wa bodaboda ku siteegi ya Muleegangoma e Lukaya, yalabirizza pikipiki y’omu ku bakungubazi Robert Kikulwe, ku lumbe olubadde ku kyalo Kalangala mu ggombolola y'e Bukulula, n'agisimbula n'abulawo nayo kyokka abantu ne bamulabuukirira mangu ne kumutaayiza nga tannagenda wala.\nOno bwe yalabye ekibinja ky'abatuuze ekyegattiddwaako aba bodaboda abeekubidde amasimu nga bamuzingizza, kwe kusuulawo pikipiki eno etaabaddeko nnamba n'agezaako okuddusa ebigere wabula ne bamuwereekereza amayinja agaamusudde wansi.\nPoliisi w’etuukidde ng'omutwe bagubetense n'emuyoolayoola okumutwala mu ddwaaliro wakati mu kugobagana n'abatuuze abaagambye nti ebakoze bubi okutaasa omubbi.\nDPC Tukundane avumiridde ekikolwa ky’okutwalira amateeka mu ngalo ky'agambye nti kibuza obujulizi obwandigiyambye okuzuula ekibondo ky'ababbi abatigomya abatuuze okuli n'abavuzi ba bodaboda.\nBino we bijjidde nga aba bodaboda e Lukaya baakamala okusisinkana poliisi, abakulembeze n'abeebyokwerinda abalala mu Kalungu nga beemulugunya ku ngeri bannaabwe gye battibwamu mu bubbi bwa pikipiki. Baagamba nti tewaliiwo alipoota ntuufu yeesigamwako ku bikolwa bino.


Bukedde Online - MAGUFULI: Ddiiru 5 ze yagaana ezaamussa awazibu\nBy Dar es Salaam, Tanazania\nOmugenzi Magufuli abadde akulembeza Tanzania n’omuntu waabulijjo.\nPULEZIDENTI John Pombe Magufuli aliko ddiiru ttaano ze yalinnyamu eggere ezibalirirwa mu buwumbi bwa ddoola. Ddiiru bbiri ze yasembyeyo okusazaamu nga tannaffa yaziweereddeko ebiragiro okubuuliriza ku banene abaazibaddemu.\nOlupapula lw'amawulire olwa Citizen, lwategeezezza nti omukolo Magufuli gwe yasembyewo okukola gwabadde mu kibuga Dar es Salaam nga February 26. Kwe\nyasinzidde n'alagira bambega b'ekitongole ekirwanyisa enguzi ekya Prevention and Combating of Corruption Bureau (PCCB) okubuuliriza era bakwate abakungu\nba Temeke Municipal Council abalina akakwate ku nsimbi obuwumbi 12 ( mu ssente za Uganda Obuwumbi 18 n'obukadde 960) ezaabulankana.\nEkitongole kye kimu ekya PCCB, Magufuli yakiwadde ekiragiro okubuuliriza ku Minisita Wensonga Ezomunda George Simbachawene , Omuduumizi wa Poliisi Simon Sirro n'abakungu ba Minisitule eyo ku butitimbe bwa ssente z' abaserikale ba poliisi abaawummula nga ssente zaabwe ezo, gavumenti yazifulumya edda kyokka ne zibulira\nwakati awo. Ssente zibalirirwa mu buwumbi 29.\nEbiragiro Magufuli yabiwa ku Lwokutaano nga February 26, enkeera ku Lwomukaaga\nnga February 27 n'akola omukolo gw'okulayiza Ssaabawandiisi w'ekibiina kya Chama\nCha Mapinduzi gwe yakomako okulabika mu lujjudde.\nKu lunaku lwe lumu akawungeezi olumbe ne lumubukuba wansi. Teyazzeemu\nkulabika mu lujjudde okutuusa lwe baamubise ku Lwokusatu nga March 17.\nKu mukolo gwa February 26, Magufuli yeetaba ku kyemisana we yava okudda mu\nmaka g'obwapulezidenti aga Dar es Salaam State House. Enkeera n'atandika okulumizibwa mu kifuba n'okussa obubi.\nEnsonda z'ebyokwerinda zaategeezezza nti abasawo abakungu mu ndwadde z'omutima\nn'amawuggwe baasooka kumujjanjabira mu maka g'Obwapulezidenti wabula embeera\nn'egenda ng'esereba ne bamutwala mu ddwaaliro lya Emilio Mzena National Hospital kyokka embeera n'eyongera kutabuka.\nAbamu ku bannabyabyufuzi mu kibiina kya Chama Cha Mapinduzi (CCM) baategeezezza omukutu gw'amawulire ogwa Mwananchi Magufuli abadde mu\nntalo n'abanene bangi. Kye bava bawagira okusaba kwa famire ya Magufuli wassibwewo akakiiko okubuuliriza ku bulwadde obwamusse. Balowooza nti kiyinzika\nokuba nga Magufuli yattiddwa buttibwa.\nYAWERA OKUTUNDA ZZAABU WA TANZANIA EBWERU\nMagufuli bwe yajja mu buyinza mu 2015, yakizuula nga kkampuni z'Abazungu zaali ze zisinga okufuna mu byobugagga bya Tanzania eby'omu ttaka. Okutereeza kino\nyasalawo okukyusa endagaano n'amateeka agafuga okusima zzaabu n'ebyobugagga ebirala eby'omu ttaka n'awa bannansi enkizo.\nKye yasookerako kwe kukola enongoosereza mu mateeka agafuga okusima ebyobugagga by'omu ttaka n'ayongera Gavumenti emigabo n'emisolo gy'esolooza.\nMu March wa 2017, Tanzania yawera okutunda zzaabu ne kkopa ebitali birongoose mu mawanga amalala ng'egamba nti kyali kivaako ensi okufiirizibwa.\nKampuni y'Abangereza eya Acacia Mining esima ebyobugagga eby'omu ttaka y'emu ku zaakosebwa kyokka ne baguma nga balina essuubi nti embeera ejja kudda mu\nnteeko ekiseera kyonna.\nKyokka kyababuukako Gavumenti bwe yabaggulako omusango gw'okukola ssente nga bayita mu bukuluppya nga balaga emiwendo gya ssente emifu eri eggwanika\nlya Gavumenti. Kino kyali kifiiriza Gavumenti omusolo.\nEkyavaamu kwali kukwata konteyina ezirimu ebyobugagga eby'omu ttaka mu kibuga Dar es Salam nga bagiranga kulaga nti batunda ebintu bitono.\nEkyobugagga kya Ore kyali kimaze ebbanga nga kiweerezebwa mu mawanga ga Asiya ne Bulaaya okukisanuusa, kyokka abantu nga ssente evaayo ntono. Kampuni ya Acacia baagirumiriza nga bwe yali yeebalama okuwa emisolo ng'eyita mu kulangirira\nebyobugagga ebiri wansi ku bye yali esima.\nMagufuli yateekawo obukiiko bubiri akamu ne kanoonyereza ku mutindo n'obungi bw'ebyobugagga ebyali birangirirwa. Ebyava mu kunoonyereza byalaga nti kituufu\nkkampuni yali efiiriza Gavumenti ensimbi.\nGavumenti yalagira kkampuni okusasula engassi ya buwumbi bwa Amerika 190 ezaabalirirwa mu myaka 17 gye baali bamaze nga bakolera mu ggwanga eryo.\nDdiiri eno yassa Tanzania mu kattu, kkampuni bwe yagiroopa mu kkooti y'ebyobusuubuzi.\nYALEMESA CHINA KUDDAABIRIZA EMYALO\nMagufuli yasuuza Gavumenti ya China ddiru bbiri ezaali zibalirirwamu ddoola obuwumbi 10.\nEyali Pulezidenti wa Tanzania, Jakaya Kikwete, ono Magufuli gwe yaddira mu bigere mu 2015 yali akoze endagaano ne China okuddaabiriza emyalo ogw'e Dar es Salaam n'ogwe Tanga kyokka Magufuli yazisazzaamu ng'agamba nti yewuyunya engeri Abachina gye baakwata Kikwete obujega ne bamuyingiza mu kintu ekifu. Bwatyo endagaano zombi yazisazzaamu, olwo China n'etabuka.\nMagufuli yasooka kukalambira nti oba Abachina baagala nkolagana ya "kifere" baddembe okusazaamu enkolagana ne Tanzania baleme kulowooza nti Tanzania y'efunamu nabo Abachina bafuna. Oluvannyuma yategeeragana ne China era w'afiiridde ng'enkolagana eyongedde okunywezebwa.\nEBIRALA MAGUFULI BYE YAWERA\nMu January 2021, Magufuli yawera amalwaliro ga Gavumenti gonna obutaddamu kulaga pulogulaamu z'okwesanyusa okuli ennyimba n'obuzannyo ku ttivi. Yalagira bateekengako pulogulaamu ezikwatagana ku byobulamu kuba abalwadde n'abajjanjabi ze beetaaga.\nBwe yali yaakayingira ofiisi mu 2015, yasazaamu ebikujjuko by'ameefuga n'alagira ssente z'ebikujjuko zeeyambisibwe okugaziya oluguudo olwali lufuuse akattiro mu kibuga kye Dar es Salaam.\nAbali bakyamwewunya ate baayongera okuwuniikirira bwe yagaana abakozi ba Gavumenti bonna okuddamu okutambula ebweru w'eggwanga. Yalagira nti bwe wanaaberangawo ensonga eteebereka y'ajja okuwa olukusa yennyini oba akulira abakozi ba Gavumenti.\nKino kyasanyusa nnyo bannansi nga bagamba nti eng'endo zino zaali zibamalira ssente y'omuwi w'omusolo. Bbanka enkulu eya Tanzania yalangirira mu 2017 nga ssente eziwera obukadde bwa doola za Amerika 430 bwe zaali zitaasiddwa wakati wa November wa 2015 okutuuka mu 2016.\nPulezidenti yennyini naye yagaana okutambula era ebbanga lyonna atambudde mu nsi za Afrika taano zokka.\nYawera okuweereza entuula za palamenti ku ttivi. Wadde ng'abooludda oluvuganya kino baakivumirira, kyokka Nape Nnauye minisita w'ebyamawulire yakiwolereza ng'agamba nti okulaga ebya Palamenti olunaku lwonna kyali kitwala ssente nnyingi ate nga n'abantu tebafissaawo budde bukola.\nMagufuli nga tannajja mu buyinza, Jakaya Kikwete gwe yaddira mu bigere yassaawo enkola y'okulaga buteteevu ku ttivvi ebiteesebwa mu palamenti n'enkiiko endala enkulu.\nMagufuli bwe yajja mu buyinza yawera okuddamu okuweereza entuula za Palamenti obutereevu nga yatandikira ku ya Gavumenti n'oluvannyuma n'agaana ttivi zonna.\nBobi Wine asabidde Kitovu, abantu beesombye okumulabako\nDP esoomoozezza poliisi ku bya Maj. Gen. Kyaligonza